Konvoi Solidariti Wings, Beto Kusyairy kemalangan

CYBERJAYA: Pelakon, Beto Kusyairy dilaporkan terlibat dalam satu kemalangan di Lebuhraya Utara Selatan berhampiran Ladang Bikamk sekitar pukul 5 petang, semalam.

Insiden berkenaan sekali gus membuatkan hasrat Beto, 43, untuk menyertai konvoi Solidariti Wings Motogang Society ke Masjid Negeri Ipoh, Perak, terbantut.

Khabar itu dikongsikan pengurus vokalis Wings Datuk Awie, Shahrul Nizan Ramli yang memaklumkan dua peserta konvoi, termasuk Beto kini dirawat di Hospital Tapah.

Dalam kejadian, difahamkan Beto terjatuh selepas bergesel dengan motosikal lain yang memasuki laluannya secara tiba-tiba.

Menurut Shahrul, Beto hanya mengalami luka-luka ringan, manakala seorang lagi berdepan kecederaan agak teruk dan kedua-dua mereka masih ditempatkan dalam wad.

“Seramai 60 peserta Solidariti Wings Motogang Society yang diketuai Awie bergerak dari Kuala Lumpur menuju Ipoh sekitar pukul 4 petang semalam (Isnin).

“Mungkin keadaan jalan yang agak licin akibat hujan lebat sepanjang perjalanan antara faktor yang mengakibatkan kemalangan.

“Setakat ini kami difahamkan kedua-dua mereka okey dan menerima rawatan di Hospital Tapah,” katanya seperti dilapor HibGlam.

Maklum Shahrul, selepas dibawa ambulan ke hospital, Awie bersama peserta konvoi lain meneruskan perjalanan ke Ipoh bagi menghadiri majlis doa selamat dan sembahyang hajat di sebuah masjid di bandar berkenaan.

Konvoi serta majlis berkenaan adalah sebahagian daripada usaha menunjukkan sokongan terhadap rakyat Palestin yang berdepan kekejaman Zionis.

“Selepas selesai majlis dan solat hajat sekitar pukul 10 malam tadi, Awie bersama beberapa ahli konvoi lain singgah ke hospital melawat Beto dan seorang lagi komuniti motor Wings yang cedera.

“Kami harap semuanya baik-baik saja dan sebarang perkembangan akan kami maklumkan nanti,” katanya.

Author

Diyana Rahip

View all posts

View all posts


Dua maut kereta terjunam dalam parit

IPOH: Dua lelaki maut selepas kenderaan yang mereka naiki terhumban ke dalam parit berhadapan Balai Bomba dan Penyelamat Meru Raya di sini awal pagi tadi.

Jurucakap Balai Bomba dan Penyelamat Meru Raya berkata, pihaknya menerima panggilan kecemasan kejadian itu pada 5.19 pagi.

“Kereta jenis Honda Accord dinaiki kedua-dua mangsa mengalami remuk di bahagian hadapan dan pihak bomba menggunakan peralatan khas bagi mengeluarkan mangsa yang tersepit.

“Kedua-dua mangsa telah disahkan meninggal dunia oleh pegawai perubatan yang hadir dan pihak bomba berjaya mengeluarkan mayat mangsa 30 minit kemudian,” katanya dalam satu kenyataan hari ini.

Seorang daripada mangsa dikenali sebagai R Dhaarnish, 29, manakala seorang lagi tidak dapat dikenal pasti identitinya.

Operasi tamat sepenuhnya pada 7.44 pagi. – BERNAMA


FAM, QFA meterai MoU pergiat kerjasama bola sepak Malaysia dan Qatar

KUALA LUMPUR: Persatuan Bolasepak Malaysia (FAM) dan Persatuan Bolasepak Qatar (QFA) hari ini menandatangani memorandum persefahaman (MoU) bagi mempergiat kerjasama bola sepak dan mengeratkan hubungan dua negara.

Kerjasama itu meliputi enam bidang iaitu pendidikan kejurulatihan, pembangunan pengadil, bola sepak wanita, perlawanan persahabatan dan kem untuk pasukan kebangsaan belia, struktur dan operasi perlawanan belia serta pembangunan futsal.

FAM menerusi kenyataan yang dimuat naik di Facebook rasminya malam tadi memaklumkan, MoU berkenaan ditandatangani antara Presiden FAM Datuk Hamidin Mohd Amin dan Presiden QFA Sheikh Hamad Khalifa Ahmed Al Thani di pejabatnya di Al-Bidda Tower, Doha.

Turut hadir pada majlis itu, Setiausaha Agung FAM, Noor Azman Rahman dan Setiausaha Agung QFA Mansour al-Ansari.

“MoU selama setahun ini bakal diperbaharui secara automatik setiap setahun dengan tempoh perjanjian tidak lebih lima tahun,” menurut kenyataan itu.

Hamidin menerusi kenyataan sama berkata, FAM dan QFA bersetuju bekerjasama dalam membina hubungan yang erat antara persatuan masing-masing selain mempromosi, pertumbuhan dan kejayaan bola sepak antara dua negara.

“Ini juga bagi melindungi nilai dan tradisi sukan ini memandangkan bola sepak bukan sahaja untuk aktiviti ekonomi tetapi ia juga instrumen sosial dalam persefahaman antarabangsa,” katanya.

Beliau berkata sebagai permulaan, skuad Bawah 17 tahun (B-17) negara telah menjalani kem latihan di Akademi Aspire Qatar dan enam perlawanan persahabatan baru-baru ini sebagai persediaan untuk mengharungi aksi Piala Asia B-17 2023 yang bakal berlangsung di Thailand, bulan depan.

“Akademi Aspire ini sememangnya mempunyai kelengkapan latihan, perubatan dan kemudahan moden yang lengkap dan terkini. Sudah tentu kerjasama ini bakal memberi manfaat kepada pembangunan bola sepak kita,” katanya. – BERNAMA


Belanja RM200 produk Eskayvie, dapat Proton X50

KUALA LUMPUR: Seorang penjawat awam tidak menyangka dengan berbelanja hanya RM200 membeli produk kesihatan Eskayvie Diffenz, dia mampu membawa pulang sebuah kereta Proton X50.

Penjawat awam, Nurul Huda, 38, telah diangkat sebagai pemenang Hadiah Utama bagi kempen Cabutan Bertuah Eskayvie 2023 yang telah dijalankan bermula November 2022 sehingga Januari lalu.

“Ini adalah berkat doa tiga anak saya yang sangat idamkan kereta keluarga Proton X50.

“Saya rasa macam mimpi apabila PakNil (Aznil Nawawi) hubungi dan beritahu terpilih sebagai pemenang hadiah utama.

“Tak sangka dengan berbelanja hanya RM200, saya menang kereta Proton X50 idaman anak-anak,” katanya pada media ketika hadir di Eskayvie Grand Annual Dinner 2023 oleh Eskayvie.

Kempen Cabutan Bertuah Eskayvie bertujuan menghargai semua pelanggan Eskayvie yang sentiasa menyokong dan mempercayai jenama Eskayvie.

Pada majlis yang sama, Eskayvie Diffenz turut meraikan lebih 500 usahawan Eskayvie Nexus dan kakitangan dengan tema Crazy Rich Asian.

Eskayvie turut menghadiahkan penginapan bertaraf lima bintang buat semua kakitangan bersama keluarga bagi menghargai usaha mereka.

Mengulas lanjut mengenai cabutan bertuah yang dimenangi pelanggan setia, Pengarah Urusan Eskayvie, Kartika Wati Mohamed berkata, sepanjang tiga bulan kempen dijalankan, pihaknya menerima lebih 80,000 penyertaan untuk merebut hadiah keseluruhan yang bernilai lebih RM180,000.

“Untuk kempen ini juga, pakej Umrah bernilai RM11,000 telah dimenangi oleh Siti Aishah Wahab.

“Tiga buah Honda City model terbaru turut menjadi kejutan istimewa buat penerima Anugerah Khas iaitu kepada tiga kakitangan yang telah memberikan komitmen luar biasa dan kesetiaan yang tidak berbelah bahagi kepada syarikat.

“Mereka ini adalah di antara yang telah sama-sama berpenat lelah di dalam membangunkan syarikat selama ini.

“Sebagai pembuka tirai tahun 2023, Eskayvie telah melancarkan produk semburan aromaterapi Eskayvie Neuscential Inspire dan Eskayvie Neuscential Calme yang diformulasikan untuk membantu memperbaiki mood, fokus, melegakan simptom stres, kemurungan dan sukar tidur.

“Lebih-lebih lagi di dalam keadaan pasca-endemik ini. Bukan saja kesihatan fizikal malahan kesihatan mental turut perlu diambil perhatian bagi mengatasi isu stres yang dialami terutamanya oleh penderita post Covid, ” katanya.

Eskayvie menerima dua anugerah berprestij daripada SME Corp iaitu Anugerah Enterprise 50 (E50) dan Anugerah Usahawan Wanita Terbaik 2022 telah membuktikan bahawa jenama itu adalah sangat dipercayai dan semakin kukuh di pasaran.

Eskayvie turut mempunyai ibu pejabatnya di Indonesia dan kini giat membangunkan usahawan Eskayvie Nexus Indonesia bagi menguasai pasaran negara tersebut yang mempunyai populasi penduduk lebih 273 juta sehingga 2022.

Author

Tun Puteh Wanti

View all posts

View all posts


Barisan Exco Kerajaan Negeri Melaka cerminkan Kerajaan Perpaduan – Ab Rauf

MELAKA: Ketua Menteri Melaka yang baharu, Datuk Seri Ab Rauf Yusoh membayangkan Ahli Dewan Undangan Negeri (ADUN) dari Pakatan Harapan (PH) akan menyertai barisan Exconya nanti.

Dalam satu hantaran di laman sosial Facebook rasminya, Ab Rauf berkata, beliau akan memastikan barisan Exco yang akan dibentuk adalah lebih inklusif dan mencerminkan Kerajaan Perpaduan di Putrajaya.

Beliau menegaskan kerajaan baharu negeri Melaka nanti adalah sebuah kerajaan negeri yang kukuh dan stabil, sebuah Kerajaan Perpaduan yang dibentuk hasil muafakat bersama antara parti-parti politik yang mempunyai mandat yang kuat untuk berkhidmat kepada rakyat Melaka.

Dalam hantaran sama, katanya beliau akan merangka Pelan 100 Hari yang baharu untuk menjana lebih banyak pelaburan dan pekerjaan buat Melaka.

“Rakyat Melaka dahagakan pembangunan. Mereka mahu melihat kemudahan hospital, kemudahan sekolah, peluang berniaga dan peluang pekerjaan dan pendapatan yang lebih baik. Melaka juga memerlukan infrastruktur, termasuk bekalan air, jalan raya dan digital, yang lebih baik,” menurut hantaran itu.

Ab Rauf, yang merupakan ADUN Tanjung Bidara, mengangkat sumpah sebagai Ketua Menteri Melaka ke-13 semalam menggantikan ADUN Lendu Datuk Seri Sulaiman Md Ali yang melepaskan jawatannya. – BERNAMA


Kod sumber Twitter bocor, dikongsi dalam talian selama beberapa bulan

WASHINGTON: Sebahagian kod sumber Twitter dikongsi dalam talian secara terbuka selama beberapa bulan, Sputnik memetik laporan The New York Times.

GitHub, sebuah platform dalam talian untuk pembangun perisian di mana kod itu disiarkan, menurunkan kod itu pada Jumaat atas permintaan Twitter.

Sumber memberitahu akhbar itu bahawa individu yang bertanggungjawab terhadap kebocoran kod itu telah meninggalkan Twitter tahun lepas.

Twitter meminta Mahkamah Daerah AS bagi Daerah Utara California memerintahkan GitHub mengenal pasti individu yang berkongsi kod itu, serta mereka yang telah memuat turunnya.

Menurut The New York Times, kod sumber, iaitu kod asas komputer yang digunakan Twitter mengandungi maklumat yang mendedahkan kelemahan keselamatan tertentu hingga membolehkan penggodam menyerang, mengekstrak data pengguna, atau menutup laman berkenaan. – BERNAMA-SPUTNIK


Semak prosedur pemberian ubat atau vaksin – PPIM

KUALA LUMPUR: Persatuan Pengguna Islam Malaysia (PPIM) merayu kerajaan supaya menyemak semula prosedur pemberian ubat atau vaksin kepada pesakit kerana masing-masing mempunyai daya ketahanan imun berbeza.

Ini kerana, Ketua Aktivis PPIM, Datuk Nadzim Johan mendakwa, jika berlaku kesan advers susulan imunisasi (AEFI) oleh pesakit, pastinya pesakit akan disalahkan semula kerana tidak berupaya mempunyai sistem imun yang kuat.

Sedangkan katanya, pesakit yang datang ke klinik atau hospital untuk mendapatkan rawatan memulih, tetapi ada yang semakin teruk selepas mendapatkan preskripsi ubat atau suntikan.

“Kita banyak sangat terima aduan seperti ini sejak pandemik COVID-19, dan sangat menyedihkan apabila ramai yang tampil mengadu dalam keadaan teruk, malah ada yang sudah meninggal dunia pun.

“Saya tak pasti ini kesalahan ubat atau prosedur rawatan oleh pegawai yang uruskan.

“Jadi, saya mintalah Kementerian Kesihatan semak perkara ini kerana ini merunsingkan, boleh jadi ia implikasi daripada vaksin juga,” katanya kepada MEDIA VARIASI.

Beliau berkata demikian mengulas laporan MEDIA VARIASI berhubung seorang wanita yang menghidap darah tinggi mengalami penyakit Steven Johnson berpunca daripada alergik ubat selepas disahkan doktor.

Wanita berkenaan mengalami kulit bengkak dan lecur hingga tertanggal kulit, sehingga hampir hilang nyawa selepas mengambil ubat yang dibekalkan doktor, tablet Dynormin 50mg berbanding Acetan HCT 100/25mg sebelum itu.

Perkara itu disuarakan oleh suaminya, Dzulkhairi Harun, 50, ke PPIM selepas tiada tempat lagi untuk mengadu.

Dzulkhairi sudah membuat laporan polis berhubung kecuaian doktor di Ibu Pejabat Daerah (IPD) Dang Wangi pada Sabtu.

Author

Tun Puteh Wanti

View all posts

View all posts


PKR pertaruh 58 calon PRN di enam negeri

SHAH ALAM: Parti Keadilan Rakyat (PKR) mempertaruhkan seramai 59 calon bagi menghadapi Pilihan Raya Negeri (PRN) di enam negeri bulan depan.

Daripada jumlah itu, 20 calon dipertandingkan di Selangor, enam di Kelantan manakala 13 lagi di Pulau Pinang.

Selain itu, enam calon ditawarkan di Negeri Sembilan, manakala Kedah dan Terengganu masing-masing 10 dan empat calon.

Perkara itu diumumkan oleh Presiden PKR yang juga Pengerusi Pakatan Harapan (PH), Datuk Seri Anwar Ibrahim dalam sebuah majlis di Padang Awam Majlis Bandaraya Shah Alam (MBSA) di sini, pada Sabtu.

Berikut merupakan senarai calon di keenam-enam negeri berkenaan:

20 CALON PKR SELANGOR

N09 Permatang: Mohd Yahya Mat Sahri

N10 Bukit Melawati: Thiban Subramaniam

N11 Ijok: Amidi Abdul Manan

N14 Rawang: Chua Wei Kiat

N16 Sungai Tua: Datuk Seri Amirudin Shari

N18 Hulu Kelang: Juwairiya Zulkifli

N19 Bukit Antarabangsa: Mohd Kamri Kamaruddin

N20 Lembah Jaya: Syed Ahmad Syed Abdul Rahman Alhadad (Altimet)

N25 Kajang: David Cheong

N32 Seri Setia: Fahmi Ngah

N33 Taman Medan: Ahmad Akhir Paw

N37 Bukit Lanjan: Phua Pei Lei

N38 Paya Jaras: Khairuddin Othman

N39 Kota Damansara: Amin bin Yazid

N40 Kota Anggerik: Najwan Halimi

N43 Sementa: Erni Afrishah Azizi

N46 Pelabuhan Klang: Azmizam Zaman Huri

N48 Sentosa: Gunarajah R George

N49 Sungai Kandis: Zawawi Ahmad Mughni

N54 Tanjong Sepat: Borhan Aman Shah

6 CALON PKR DI KELANTAN

Pasir Pekan: Zaman Sahri Ibrahim

Panchor: Syed Alidustir Syed Md Zain

Chetok: Izzat Hanuzi

Pasir Tumboh: Naziratun Aini Md Sayuti

Limbongan: Dr Samsudin Abd Ghani

Mengkebang: Shukri Ishak

13 CALON PKR PULAU PINANG

Pinang Tunggal: Zainuddin bin Mohd

Telok Ayer Tawar: Mohsin Md Sharif

Seberang Jaya: Johari Kassim

Penanti: Ustaz Rohsidi b Hussin

Machang Bubok: Lee Khai Loon

Bukit Tengah: Gooi Hsiao Leung

Bukit Tambun: Goh Choon Aik

Sungai Bakap: Norhidayah Che Ros

Kebun Bunga: Lee Boon Heung

Batu Uban: Kumaresan Arumugam

Pantai Jerejak: Fahmi Zainol

Batu Maung: Prof Dr Mohd Abdul Hamid

Pulau Betong: Mohd Tuah Ismail

6 CALON PKR NEGERI SEMBILAN

N29 Chuah: Yew Boon Lye

N13 Sikamat: Aminuddin bin Harun

N14 Ampangan: Tengku Zamrah binti Tengku Sulaiman

N18 Pilah: Nur Zunita Begum

N20 Labu: Ismail Ahmad

N33 Sri Tanjung: Dr. Rajasekaran

10 CALON PKR KEDAH

N2 Kuah: Ahmad Fauzi bin Che

N6 Jitra: Sabrina binti Ahmad

N10 Bukit Pinang: Datuk Azhir bin Md Zain

N12 Suka Menanti: Zamri Yusof

N22 Gurun: Firdaus Johari

N25 Bukit Selambau: Suntaraju A/L Raman

N28 Bakar Arang: Loh Wee Chai

N29 Sidam:

N34 Lunas: Cikgu Shamsul Anuar bin Abdullah

N35 Kulim: Teh Lian Ong

4 CALON PKR TERENGGANU

Parlimen Kuala Terengganu: Mohd. Azan Ismail

N13 Wakaf Mempelam: Wan Mohd Haikal Wan Ghazali

N22 Manir: Mohd. bin Jusoh

N27 Sura: Osman bin Umar

Author

Fazleen Safina Abd Jamil

View all posts

View all posts


Pertahanan JDT jadi taruhan Sri Pahang FC bagi saingan 2023

BARISAN pertahan Sri Pahang FC musim hadapan diperkuatkan dengan kehadiran empat pemain dari Harimau Selatan.

Pertahanan berpengalaman, Fadhli Shas, 31, bakal memperkasakan barisan pertahanan bersama Muslim Ahmad bagi musim akan datang.

Gandingan mereka berdua ini tidak asing lagi bagi para peminat bola sepak tanah air apabila sebelum ini mereka turut bergading menjadi pertahanan yang kental bagi skuad Harimau Malaya pada kejohanan AFF Suzuki Cup 2010 di bawah kendalian K. Rajagopal.

Selain itu, Syazwan Andik, 26, dan Azrif Nasrulhaq, 31, turut mengikuti langkah Fadhli Shas menyertai Sri Pahang tetapi secara pinjaman.

Syazwan Andik yang sebelum ini dipinjamkan ke Melaka United yakin dengan menyertai Sri Pahang dapat mengembalikan semula prestasinya.

Selepas kehadiran Syahmi Safari ke skuad Harimau Selatan itu menjadikan posisi pertahanan kanan mempunyai saingan sengit antara Matthew Davies, Syahmi dan Azrif Nasrulhaq. Perkara itu menyebabkan Azrif sering diturunkan bersama skuad JDT II dalam saingan Liga Perdana.

Sri Pahang juga turut mengikat bekas penjaga gol kebangsaan Izham Tarmizi, 31, dari Johor Darul Ta’zim. Pada musim 2022, Izham banyak diturunkan bersama skuad JDT II dalam saingan Liga Perdana seterusnya membantu JDT II menjurai Liga Perdana 2022 mengetepikan saingan dari pasukan Kelantan FC.

Dengan kehadiran pemain yang berpengalaman pasti dapat membantu Sri Pahang memberi saingan dalam kancah Liga Malaysia 2023 yang akan datang.

Author

Muhammad Nor Fadzly Mahat

View all posts

View all posts


Lori kontena langgar pondok kawalan, anggota polis cedera ringan

IPOH: Seorang anggota polis yang bertugas di pondok kawalan Ibu Pejabat Polis Daerah (IPD) Tapah cedera ringan selepas pagar dan pondok kawalan berkenaan dilanggar sebuah lori kontena, awal hari ini.

Penolong Pengarah Bahagian Operasi Jabatan Bomba dan Penyelamat (JBPM) Perak, Penguasa Kanan Bomba I Sabarodzi Nor Ahmad berkata, Balai Bomba dan Penyelamat Tapah menerima laporan berhubung kejadian kira-kira 1.20 pagi.

Beliau berkata setibanya jentera di lokasi kejadian, didapati kemalangan melibatkan sebuah lori kontena melanggar pagar dan pondok polis IPD Tapah serta seorang mangsa iaitu anggota polis yang sedang bertugas di pondok kawalan itu cedera ringan.

“Mangsa kemudian dibawa ke hospital dengan menggunakan jentera Unit Bantuan Perkhidmatan Kecemasan (EMRS),” katanya dalam kenyataan hari ini. – BERNAMA


PU Azman didakwa lagi, hadapi empat tuduhan jenayah seksual terhadap tiga remaja

KLANG: Pendakwah selebriti Azman Syah Alias atau lebih dikenali sebagai PU Azman dihadapkan ke dua mahkamah di sini hari ini, atas empat pertuduhan jenayah seksual membabitkan tiga remaja lelaki antara Februari hingga Ogos lepas.

Azman Syah, 41, didakwa di Mahkamah Sesyen atas dua pertuduhan melakukan amang seksual fizikal terhadap seorang remaja lelaki 17 tahun di sebuah inap desa di Kampung Sungai Udang, di sini, masing-masing pada 12.15 tengah malam dan 1 pagi pada 20 Feb serta 29 Jun lepas.

Pertuduhan mengikut Seksyen 14 (a) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara sehingga 20 tahun dan boleh juga dikenakan hukuman sebat, jika sabit kesalahan.

Azman Syah turut didakwa atas satu pertuduhan menggalakkan seorang lagi remaja lelaki berusia 17 tahun dengan berkomunikasi secara seksual melalui aplikasi WhatsApp sekitar 4 petang hingga 7.30 malam di sebuah rumah di Kampung Meru, di sini pada 16 Ogos lepas.

Dia dituduh mengikut Seksyen 11 (1)(b) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara sehingga tiga tahun, jika sabit kesalahan.

Hakim Syafeera Mohd Said membenarkan Azman Syah diikat jamin sebanyak RM20,000 bagi kesemua pertuduhan itu.

Sementara itu, di Mahkamah Majistret, Azman Syah didakwa atas satu lagi pertuduhan melakukan perbuatan kelucahan melampau terhadap seorang remaja lelaki lain berusia 19 tahun di sebuah rumah di Jalan Sungai Bertek, di sini pada 9.15 malam pada 10 Jun lepas.

Dia dituduh mengikut Seksyen 377D Kanun Keseksaan yang memperuntukkan hukuman penjara sehingga dua tahun jika sabit kesalahan.

Majistret Amirul Asyraf Abd Rasid membenarkan tertuduh diikat jamin sebanyak RM4,000.

Pendakwaan bagi kesemua kes itu dikendalikan Timbalan Pendakwa Raya Nurul Qistini Qamarul Abrar manakala Azman Syah diwakili peguam Mohamad Zahid Ahmad dan Fahmi Adilah.

Kedua-dua mahkamah juga mengenakan syarat jaminan tambahan kepada tertuduh iaitu tidak boleh mengganggu mangsa, keluarga dan saksi pendakwaan selain perlu melaporkan diri di balai polis berhampiran rumahnya setiap awal bulan bermula bulan ini.

Sebutan semula bagi kesemua kes ditetapkan pada 12 Januari tahun depan.

Azman Syah sebelum ini mengaku tidak bersalah atas lima pertuduhan melakukan amang seksual ke atas dua remaja lelaki bawah umur di Mahkamah Sesyen di Seremban pada 12 Oktober lalu.  – BERNAMA


Mufti tegur gelaran ‘priest’ pada anak PM8

KUALA LUMPUR: Sebagaimana gelaran ustaz tidak wajar diberikan kepada individu tiada pentauliahan mengajar, begitu juga istilah ‘priest’ yang digunakan orang Islam sebagai identiti diri.

Mufti Pulau Pinang, Wan Salim Wan Mohd Noor berkata, orang Islam menggunakan gelaran seperti ‘priest’ boleh disalah anggap kerana ia biasanya merujuk kepada pembesar dalam agama lain.

Wan Salim berkata, perkara demikian boleh dianggap sebagai syubhah, dan boleh menjadi lebih buruk apabila membawa kepada haram.

“Ia dipanggil syubhah (kerana) itu nama panggilan kepada pembesar dalam agama lain. Maknanya nama yang mengelirukanlah,” katanya dilaporkan Malaysiakini.

Wan Salim berkata, gelaran ‘priest’ selalunya digunakan untuk pemimpin agama Kristian.

“Dalam Islam tak ada istilah ada paderi atau ‘priest’, yang ada haji, ataupun ulama kalau seseorang itu ada ilmu.

“Justeru istilah ‘priest’ itu digunakan dalam agama selain daripada Islam… tepatnya agama Kristianlah,” tambahnya.

Mufti Kelantan, Mohamad Shukri Mohamad, turut senada dengan Wan Salim, malah mempersoal tujuan gelaran itu digunakan, sama ada sekadar tujuan bersuka-suka atau berbangga-bangga.

“Kalau dia dah berbangga-bangga dengan agama itu, memang dilarang Islam,” katanya.

Mohamad Shukri berkata, tindakan itu mungkin dikecuali dan dimaafkan jika individu terbabit bertindak sedemikian dalam keadaan jahil.

Beliau berkata, tindakan seumpama itu memang dilarang Islam kerana boleh membawa kesan buruk termasuk mengelirukan orang awam serta mengundang fitnah.

”Dalam hadis nabi ada disebutkan bahawa sesiapa yang cuba menyerupai perbuatan agama lain, maka dia sebahagian daripada mereka itu.

“Itu tanda kemarahan (larangan keras) Islam, dengan bahasa lain, ia ditegah,” katanya.

Mohamad Shukri juga menasihati orang Islam agar lebih berhati-hati dengan sebarang tindakan membabitkan agama.

Katanya, memadailah untuk seseorang Muslim berbangga dengan ciri serta ajaran Islam dan tindakan mencampur-adukkan dengan agama lain boleh dianggap sebagai mempersenda Islam.

Baru-baru ini, ramai pihak terkejut apabila anak lelaki Pengerusi PN, Tan Sri Muhyiddin Yassin yang dikenali sebagai Farhan, seorang deejay (DJ) dan produser muzik berpangkalan di Kuala Lumpur menggunakan gelaran ‘Moslem Priest’, tular di aplikasi Tiktok.

Untuk makluman, Moslem Priest amat dikenali dalam kalangan pemuzik genre muzik tarian elektronik (grime), techno, dan hip hop di kelab disko, dengan pemakaian tradisional Nusantara iaitu songkok dan sering berbaju hitam sebagai identiti diri.

Beberapa video tular di TikTok memaparkan anak pemimpin nombor satu PN itu sedang memegang mikrofon sambil menyanyi rap di sebuah kelab, dengan kapsyen ‘anak PM ke-8’.

Author

Tun Puteh Wanti

View all posts

View all posts


PRU15: UMNO gantung Ketua Wanita Arau, Maran – Ahmad Maslan

KUALA LUMPUR: Dua Ketua Wanita UMNO Bahagian digantung sementara atas dakwaan terbabit secara langsung atau tidak langsung menyokong calon parti lawan pada Pilihan Raya Umum ke-15 (PRU15).

Setiausaha Agung UMNO, Datuk Seri Ahmad Maslan berkata, penggantungan Ketua Wanita UMNO Bahagian Arau, Datin Seri Shamsiah Yasin dan Ketua Wanita UMNO Bahagian Maran, Datin Seri Fatimah Kassim itu, dibuat selaras dengan Fasal 10.15 Perlembagaan UMNO.

“Penggantungan itu selaras dengan Fasal 10.15 Perlembagaan UMNO kerana ada aduan sahih berkenaan tingkah laku, sikap dan kecenderungan kedua-dua individu terbabit secara langsung atau tidak langsung dan menyokong calon parti lawan pada PRU15.

“Butiran lanjut dan pertuduhan akan dibuat dalam masa terdekat apabila aduan ke atas kedua-dua Ketua Wanita berkenaan (dikemukakan) kepada Lembaga Disiplin dalam waktu terdekat,” katanya dalam kenyataan hari ini.

Ahmad berkata pemantauan berterusan akan dilakukan UMNO terhadap ahli parti sepanjang tempoh kempen PRU15 bagi memastikan tiada unsur sabotaj dilakukan terhadap calon dan parti. – BERNAMA


Gajah liar pecahkan tingkap dapur, ambil makanan pekerja ladang

GUA MUSANG: Tiga pekerja ladang berdepan detik cemas apabila seekor gajah liar bergading bertindak merosakkan dan memecahkan tingkap kaca bahagian dapur rumah mereka di Aring 8, di sini pada 4 pagi Ahad lepas.

Penyelia ladang, Mohd Khairul Faiza Muhammad Din berkata, kejadian terbaharu itu merupakan serangan kedua dihadapi mereka selepas kali pertama berlaku pada Rabu lepas (4 Januari).

“Kali pertama mamalia tersebut muncul juga pada 4 pagi, membuatkan saya bersama dua lagi rakan serumah terkejut melihat belalai gajah masuk ke dalam bahagian dapur menerusi cermin tingkap yang telah pecah.

“Pada Ahad lepas,  gajah terbabit muncul lagi dan mengambil makanan seperti garam, minyak serta mi segera yang berada berhampiran kawasan sinki dapur di hadapan tingkap,” katanya kepada pemberita di sini hari ini.

Menurut Mohd Khairul Faiza, kehadiran mamalia tersebut dalam kawasan rumah amat mengejut serta membimbangkan.

“Selama enam tahun bekerja di sini, ini kali pertama rumah kami diserang gajah. Keadaan ini amat merisaukan apabila gajah mula datang mencari makanan di rumah.

“Belum sempat kami menggantikan cermin yang rosak, gajah terbabit datang kembali mengambil makanan dan membuat kerosakan yang sama,” katanya.

Menurut Mohd Khairul Faiza, mereka telah membuat laporan kepada Jabatan Perlindungan Hidupan Liar dan Taman Negara (Perhilitan) untuk tindakan sewajarnya. -BERNAMA


Siasatan LCS mesti diteruskan, pendakwaan sebelum ini tidak cukup – Anwar


‘Rider’ berkerumun di flat tingkat 15 demi Ayam Kipuk Viral

CYBERJAYA: Baru-baru ini, tular di media sosial gambar sekumpulan penghantar makanan berkerumun di hadapan rumah seorang peniaga di tingkat 15 di Taman Danau Kota, Setapak, Kuala Lumpur.

Difahamkan, kesemua penghantar makanan itu datang untuk mengambil pesanan makanan  pelanggan iaitu Ayam Kipuk Viral.

Malah, keadaan menjadi lebih haru apabila segelintir penghantar makanan mengeluh jika lif rosak mereka terpaksa menaiki tangga sehingga ke tingkat 15.

“Dasyat, tingkat 15 buat kedai jual nasi ayam gepuk, rider collect order, kena lift rosak rider rela naik tangga order banyak masuk,” tulis seorang netizen di Grup Facebook B40 Buat Perangai Apa Harini.

Dek kerana isu terbabit, pengusaha Ayam Kipuk Viral, Mawaddah Abu Bakar tampil memberi penjelasan berhubung perniagaannya itu.

Menurutnya, flat yang didudukinya itu menyediakan tiga kemudahan lif dan tidak pernah mengalami kerosakan sebelum ini.

Jelasnya lagi, dia mendaftarkan perniagaannya sebagai homechef iaitu peniaga makanan dari rumah dalam aplikasi p-hailing.

“Saya register dengan Grabfood dan Foodpanda under homechef, bukan under kedai. Saya tak jual di rumah kalau orang nak beli, bila orang lain buat homebased jual roti dan kek, saya cuba lah nasib jual nasi,” katanya.

Tambah Mawaddah, niatnya memulakan perniagaan ini adalah untuk menyara keluarga termasuk ahli keluarga yang berstatus Orang Kurang Upaya (OKU).

Berdasarkan carian di Grabfood, Ayam Kipuk Viral yang beroperasi di Taman Danau Kota itu menggabungkan nama kicap dan gepuk dan menawarkan seleksi hidangan makanan yang terdiri daripada ayam gepuk dan ayam kicap.

Author

Nurul Ain Japri

View all posts

View all posts


Banjir di Johor kritikal, lebih 24,000 mangsa terjejas – Onn Hafiz

CYBERJAYA: Hampir 24,000 orang menjadi mangsa banjir di Johor, kata Menteri Besarnya, Datuk Onn Hafiz Ghazi hari ini.

Menurutnya, banjir yang berlaku kali ini disifatkan amat kritikal buat penduduk di negeri terbabit.

Katanya lagi, semua pihak daripada kerajaan Persekutuan dan negeri telah berganding bahu bagi memastikan rakyat menerima bantuan secepat mungkin.

“Sama-samalah kita semua berdoa agar dipermudahkan segala urusan mangsa-mangsa banjir dan petugas-petugas diseluruh negeri Johor.

“Selepas menggerakkan peralatan khemah dan bantuan makanan tambahan melalui mesyuarat tergempar di Bilik Gerakan Bencana Johor, saya turun ke daerah segamat untuk memastikan segala perancangan berjalan lancar.

“Syukur, Alhamdulillah perancangan dari segi logistik berjalan dengan lancar biar ada penambahan yang diperlukan pada saat-saat akhir,” tulisnya di Facebook hari ini.

Beliau turut berharap segala bantuan yang disampaikan melalui Yayasan Sultan Ibrahim, JMF seperti bantuan makanan dan pemeriksaan kesihatan dari Jabatan Kebajikan Masyarakat (JKM) serta peruntukan dari Kerajaan Negeri sedikit sebanyak dapat memberi kelegaan kepada mangsa-mangsa yang sedang berlindung di Pusat Pemindahan Sementara (PPS).

“Menjunjung Kasih DYAM Tunku Mahkota Johor yang sangat prihatin terhadap mangsa banjir dan petugas.

“Terima kasih juga kepada Angkatan Pertahanan Awam Malaysia (APM) kerana sudi menumpangkan saya dan pegawai agensi-agensi berkaitan dengan jentera mereka untuk menyeberangi jalan-jalan utama di Segamat yang ditenggelami banjir,” titipnya.

Untuk rekod, hujan lebat yang melanda negeri Johor sejak Rabu malam nyata membuatkan banyak kawasan di negeri terbabit mula dinaiki air.

Antara lokasi yang terkesan teruk adalah di Segamat, Kluang dan Pontian.

Author

Diyana Rahip

View all posts

View all posts


Hentikan fitnah yang diulang-ulang, isu sekolah agama – Amirudin

CYBERJAYA: Menteri Besar Selangor, Datuk Seri Amirudin Shari menggesa pihak tidak bertanggungjawab menghentikan fitnah kononnya lebih 200 sekolah agama persendirian di negeri ini akan ditutup.

Kesal dengan pihak terbabit terus mengulangi fitnah tersebut, beliau menjelaskan isu berkenaan telah dijawab kerajaan negeri Selangor pada Julai lalu.

“Hentikan fitnah yang diulang ulang. Telah dijawab semasa bulan Julai, dakwaan bahawa lebih 200 sekolah agama ditutup di Selangor adalah fitnah dan tidak berasas,” katanya menerusi Twitter rasminya.

Julai lalu, Amirudin menegaskan tiada satu pun notis merobohkan mana-mana sekolah agama persendirian dikeluarkan pentadbiran negeri seperti dakwaan pihak tertentu.

Menerusi hantaran Twitter pada 25 Jun lalu, Amirudin dilaporkan berkata, kerajaan negeri berusaha menambah baik garis panduan pusat pendidikan agama bagi memastikan tahap keselamatan murid terjamin.

“Dakwaan ini adalah fitnah semata-mata! Di Selangor keutamaan Kerajaan Negeri adalah nyawa anak-anak yang menuntut ilmu.

“Ekoran dari tragedi kebakaran di pusat tahfiz yang meragut puluhan nyawa anak-anak, Kerajaan Negeri telah menetapkan ketetapan bagi memastikan keselesaan dan keselamatan anak-anak yang menuntut ilmu di sekolah agama,” ujarnya.

Author

Nurul Ain Japri

View all posts

View all posts


Lelaki ditahan bersama pelbagai jenis dadah bernilai RM227,914

GEORGE TOWN: Polis Pulau Pinang menahan seorang lelaki yang merupakan penagih dan pengedar tegar dadah sebelum merampas pelbagai jenis dadah yang bernilai RM227,914 dalam dua serbuan di Air Itam dan Jelutong di sini pada Isnin.

Ketua Polis Pulau Pinang, Datuk Mohd Shuhaily Mohd Zain berkata, bertindak hasil maklumat dan risikan yang dijalankan, polis menyerbu kawasan parkir sebuah apartment di Air Itam pada 12.30 tengah hari dan menahan lelaki berusia 52 tahun itu.

“Pemeriksaan ke atas lelaki itu, polis merampas 100 keping aluminium foil yang mengandungi 1,000 biji pil eramin 5 bernilai RM8,000 di dalam beg silangnya dan dipercayai suspek ketika ditahan mahu menghantar dadah tersebut kepada pembelinya.

“Susulan penahanan lelaki itu, polis menyerbu sebuah rumah di Jelutong pada 4 petang dan merampas pelbagai jenis dadah iaitu syabu seberat 4,502 gram (g), heroin (982g), ganja (43.3g), ketamin(87.5g), serbuk methylenedioxy-methamphetamine (MDMA)(1,317g), 850 biji eramin 5, ekstasi(1,400 biji) dan pil kuda (800 biji),” katanya pada sidang akhbar di sini hari ini.

Katanya berdasarkan siasatan lelaki itu menjadikan rumahnya di Jelutong sebagai tempat untuk dia menyimpan dan membungkus semula dadah yang dijualnya.

Mohd Shuhaily berkata, siasatan mendapati lelaki yang tidak bekerja itu mendapatkan bekalan dadah daripada pelbagai sindiket sebelum membungkusnya semula dan menjual untuk pasaran tempatan.

Katanya lelaki yang  mempunyai 13 rekod lampau berkaitan dadah dan jenayah itu boleh dikatakan seperti “kedai serbaneka” menjual dadah kerana dia boleh dikatakan memiliki semua jenis dadah yang dijual di pasaran.

“Lelaki itu dipercayai menjual dadah tersebut di pelbagai lokasi mengikut jenis dadah contohnya seperti pil dan MDMA dijual di pusat hiburan sekitar negeri ini kerana mendapat permintaan tinggi pelanggan di situ.

“Berdasarkan siasatan kami juga mendapati rekod lampau suspek sejak 2014 dan kali terakhir dia dikenakan hukuman pada 2019 di bawah Langkah-langkah Pencegahan Khas (LLPK) 1985, lelaki itu memang penagih dan pengedar dadah tegar serta beberapa kali dikenakan hukuman penjara,” katanya.

Beliau berkata lelaki itu kini direman selama enam hari hingga 9 April bagi membantu siasatan dan kes tersebut disiasat mengikut Seksyen 39B Akta Dadah Berbahaya 1952.

Menurutnya semua dadah itu boleh digunakan 31,060 penagih dan susulan penahanan lelaki itu polis menyita sebuah motosikal serta sebuah kereta yang kedua-duanya bernilai RM37,500 dan wang tunai sebanyak RM2,010.

Sementara itu, Mohd Shuhaily berkata polis Pulau Pinang meluluskan 246 permohonan m enjual bunga api di negeri itu setakat ini iaitu 61 di daerah Seberang Perai Tengah, 45 di Timur Laut, 28 di Barat Daya, 12 di Seberang Perai Selatan dan 100 di Seberang Perai Utara.- BERNAMA


Lawatan PM ke Arab Saudi erat hubungan antarabangsa, perdagangan dan aktiviti Islam

KUALA LUMPUR: Lawatan rasmi tiga hari Perdana Menteri, Datuk Seri Anwar Ibrahim ke Arab Saudi dari 22 hingga 24 Mac lepas dilihat berjaya mengeratkan hubungan antarabangsa dan perdagangan sekali gus memperkukuh aktiviti keislaman.

Timbalan Pengarah Institut Asia Eropah, Universiti Malaya (UM), Prof Madya Dr Roy Anthony Rogers Peter Rogers berkata, tiga aspek tersebut memberi tambah nilai kepada hubungan Malaysia dan Arab Saudi yang telah terjalin sejak berpuluh tahun.

“Lawatan berkenaan adalah kesinambungan kepada hubungan erat antara Malaysia dan Arab Saudi iaitu sejarah awal selepas kemerdekaan negara, Arab Saudi merupakan negara terawal yang mengiktiraf kemerdekaan Malaysia dan membuka kedutaan di negara ini sekitar 1961.

“Perdana Menteri pertama Tunku Abdul Rahman juga pernah dilantik sebagai Setiausaha Agung Pertubuhan Persidangan Islam (OIC) yang pertama dan hubungan itu sudah jelas cuma lawatan kali ini dilihat memperkukuh lagi jalinan sedia ada,” katanya pada program Apa Khabar Malaysia di Bernama TV hari ini.

Roy Anthony Rogers berkata, pemeteraian tiga Memorandum Persefahaman (MoU) antara syarikat swasta Malaysia dan Arab Saudi semasa lawatan itu ternyata membuka peluang penglibatan syarikat Malaysia di Timur Tengah sekali gus menambah pelaburan negara.

Selain itu, Roy Anthony Rogers juga menyifatkan Malaysia dan Arab Saudi mempunyai hubungan istimewa di bawah payung Islam terutama melibatkan pengurusan ibadah haji dan umrah yang memerlukan kerjasama kedua-dua negara.

“Seperti diketahui ada dua kota suci umat Islam terletak di Arab Saudi iaitu Makkah dan Madinah dan ini menjadikan hubungan ini istimewa sehingga Arab Saudi merupakan negara luar ASEAN pertama dilawat secara rasmi oleh Anwar sejak menyandang jawatan Perdana Menteri ke-10.

“Kita juga mengharapkan lawatan ini memberi ruang kepada penambahbaikan kuota dan kos bayaran haji supaya umat Islam di Malaysia dapat peluang menunaikan haji dengan kos yang lebih berpatutan walaupun kita sedar Arab Saudi berhadapan dengan kenaikan kos pengurusan ibadah itu ketika ini,” katanya. – BERNAMA


RM1.7 bilion diperuntukkan laksana projek pembetungan seluruh negara – Nik Nazmi

KUALA LUMPUR: Kerajaan Persekutuan memperuntukkan RM1.7 bilion dalam Rolling Plan 3 di bawah Rancangan Malaysia Ke-12 (RMK12) untuk membangunkan infrastruktur mampan menerusi pelaksanaan projek pembetungan di seluruh negara.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, ia adalah sebahagian daripada usaha berterusan untuk memodenkan infrastruktur pembetungan dan menyediakan perkhidmatan pembetungan yang cekap dan berkualiti kepada seluruh rakyat Malaysia.

Beliau berkata setakat ini, Malaysia telah mencapai 85.4 peratus perkhidmatan pembetungan di bandar-bandar utama dan menyasarkan untuk mencapai 90 peratus liputan pembetungan menjelang akhir RMK12 pada 2025.

“Pemodenan sektor pembetungan negara melibatkan proses menaik taraf loji rawatan kumbahan yang tidak berkesan dan tidak menjimatkan kos serta menutup loji rawatan bersaiz kecil kerana penduduk dan aktiviti ekonomi yang berkembang.

“Inisiatif itu juga penting untuk memastikan efluen yang dilepaskan mematuhi peraturan alam sekitar yang ketat, terutamanya tentang pencemaran sumber air,” katanya dalam ucapan perasmian Trenchless Asia 2023 di Pusat Konvensyen Kuala Lumpur di sini hari ini.

Teks ucapan beliau dibacakan oleh Ketua Pengarah Jabatan Perkhidmatan Pembetungan, Wan Abd Rahim Wan Abdullah.

Nik Nazmi berkata, kementerian telah mengambil konsep penyerantauan dalam pembangunan infrastruktur pembetungan di kawasan bandar berkepadatan tinggi yang menggalakkan pembinaan loji rawatan kumbahan dengan skala yang sesuai bagi memenuhi keperluan komuniti lebih besar.

Sementara itu, Nik Nazmi berkata, potensi sektor pembetungan di Malaysia masih belum dimanfaatkan sepenuhnya.

“Tiga produk sampingan loji rawatan kumbahan sebagai contoh biopepejal, bioefluen dan biogas, kesemuanya mempunyai potensi ekonomi untuk dikomersialkan …. Sebagai contoh bioefluen, kerajaan telah meletakkan agenda khusus untuk menggunakan efluen terawat untuk tujuan tertentu.

“Menerusi inisiatif ini, kerajaan menyasarkan untuk menghasilkan 1,500 JLH (juta liter sehari) air tebus guna menjelang 2030, kebanyakannya digunakan untuk kegunaan yang tidak boleh diminum dan sebagai sumber air alternatif untuk industri tertentu,” katanya. – BERNAMA


Tun Faisal buat laporan polis surat sokong Anwar jadi PM

PUTRAJAYA: Bekas Timbalan Ketua UMNO Bahagian Putrajaya, Datuk Tun Faisal Ismail Aziz meminta pihak polis menyiasat kesahihan kandungan surat yang mendakwa 30 Ahli Parlimen Barisan Nasional (BN) menyokong Pengerusi Pakatan Harapan (PH), Datuk Seri Anwar Ibrahim sebagai Perdana Menteri ke-10.

Beliau berkata, surat itu yang tular hari ini didakwa daripada Pengerusi BN, Datuk Seri Dr Ahmad Zahid Hamidi kepada Yang di-Pertuan Agong , Al-Sultan Abdullah Ri’ayatuddin Al-Mustafa Billah Shah.

Surat bertarikh 22 November 2022 menggunakan kepala surat BN itu turut didakwa ditandatangani Ahmad Zahid.

“Memang patut surat itu disiasat sebagai cubaan menipu dan menghina Yang di-Pertuan Agong,” katanya kepada pemberita selepas membuat laporan polis di Ibu Pejabat Polis Daerah Putrajaya, di sini, hari ini.

Tun Faisal berkata surat yang kononnya dihantar kepada  Al-Sultan Abdullah itu susulan hasil keputusan Mesyuarat Dewan Tertinggi BN, semalam.

Beliau berkata, bagaimanapun, ahli Dewan Tertinggi BN termasuk Naib Presiden UMNO, Datuk Seri Ismail Sabri Yaakob menafikan bahawa ada sokongan terhadap mana-mana pihak.

“Tiada sebarang keputusan yang berubah selain keputusan menjadi pihak yang berkecuali,” katanya.

Tun Faisal berkata, Ahmad Zahid mesti bertanggungjawab atas kandungan surat itu yang jelas telah membelakangi bukan sahaja keputusan Dewan Tertinggi BN tetapi keputusan Majlis Kerja Tertinggi (MKT) UMNO iaitu ‘No Anwar, No DAP’.

Ditanya sama ada aduan dibuat kepada MKT berhubung surat itu, Tun Faisal berkata, beliau berharap MKT dapat mengusulkan untuk mengambil tindakan displin terhadap Ahmad Zahid kerana melanggar serta membelakangkan keputusan parti. – BERNAMA


14 syarikat dapat Anugerah HQC Global Brand Awards

Oleh: FATTAH RAZZAQ

KUALA LUMPUR: Pameran Runcit dan Francais Antarabangsa Malaysia 2022 (MIRF 2022) menobatkan sebanyak 14 syarikat sebagai penerima Anugerah HQC Global Brand Awards 2022/2023 di sini baru-baru ini.

Anugerah itu diadakan sempena MIRF 2022 terbesar di negara ini yang menampilkan 400 pempamer tempatan serta luar negara dengan jualan berfokus industri peruncitan dan francais.

Pengerusi Panel Jawatankuasa Penganjur, HQC Global Brand Awards (HGBA), Datuk Khairul Shahril Hamzah berkata, pengiktirafan tersebut bertujuan membantu meningkatkan kredibiliti syarikat dan jenama terus berkembang selepas hampir dua tahun berhadapan pandemik COVID-19.

“Sejak tiga bulan lalu negara sudah memasuki fasa peralihan ke endemik dan peluang menyertai pameran ini sebaiknya digunakan para usahawan untuk terus mengembangkan perniagaan masing-masing ke peringkat global.

“Pengiktirafan disampaikan pada hari ini sebagai tanda menyokong pembangunan syarikat khususnya terlibat di dalam industri peruncitan dan francais dengan menjadikan pameran MIRF 2022 sebagai satu platform untuk terus berdaya maju kerana mereka telah mempunyai rekod prestasi yang cemerlang.

“Sokongan penyertaan 10 buah negara luar termasuk Korea Selatan, Singapura, Taiwan, India, Pakistan, Jepun, Cyprus dan Filipina adalah bukti sempadan perdagangan kini sudah terbuka. Pameran MIRF 2022 mensasarkan transaksi jualan sebanyak RM90 juta yang melibatkan kehadiran pengunjung seramai 15,000 orang,” katanya dalam satu kenyataan hari ini.

Pada majlis itu, Pengerusi Biro Korporat Dewan Perdagangan Islam Malaysia (DPIM), Datuk Seri Muhamad Khanafi Husin telah menyampaikan ucaptama dan menyampaikan anugerah kepada para penerima anugerah.

Turut hadir menyampaikan anugerah tersebut ialah Datuk Seri Dr. Hilmi Yahaya yang merupakan bekas Timbalan Menteri Kesihatan.

Antara penerima anugerah ialah HL Restaurant and Café, JV Food Culture (Haruka Bakery), Mama Global International Sdn Bhd dan Madam Grace Kitchen.

Sementara itu, Khairul menambah, HQC Global Brand Awards merupakan anugerah khas untuk menghargai pencapaian syarikat-syarikat pelanggan HQC Commerce Sdn. Bhd. (HQC).

Beliau berkata, HQC merupakan rakan strategik kepada Akademi Halal Antarabangsa Malaysia yang bernaung di bawah Jabatan Agama Islam Malaysia (JAKIM).

Jelasnya, lebih 1,000 syarikat telah dibantu dalam perkhidmatan rundingan dan latihan pembangunan berkaitan pensijilan halal.

“Selain itu HQC turut memberikan khidmat runding cara berkaitan Skim Pensijilan Makanan Selamat Tanggungjawab Industri (MeSTI), Good Manufacturing Practise (GMP) dan Hazard Analysis and Critical Control Points (HACCP).

“Sebanyak lapan jenis anugerah pengiktirafan telah disampaikan kepada syarikat antaranya Halal Excellence Brand, Halal Emerging Brand, Halal Quality Health Brands, Halal Honesty and Trusted Enterprises.

“Antara kriteria utama bagi penerima pencalonan anugerah ini merupakan pemegang sijil halal yang sah dan diiktiraf oleh JAKIM, mempunyai rekod perniagaan yang baik tanpa sebarang isu berkaitan halal dan mempunyai tadbir urus perniagaan yang baik,” katanya.

Pada pameran kali ini, buat julung kalinya HQC turut menyediakan HQC Halfex Pavillion untuk memberi peluang penerima anugerah mempamer produk jualan masing-masing. HQC Halflex Pavilion ini merupakan pengenalan kepada penganjuran Halal Food Exhibition (HALFEX) yang akan diadakan pada tahun hadapan.

Khairul memaklumkan HQC bekerjasama dengan Alliance Islamic Bank yang membolehkan para penerima anugerah menyertai program #sapotlokal yang menyediakan hebahan secara percuma produk dan perkhidmatan kepada dua juta pelanggan bank terbabit.

Pada majlis sama turut berlangsung dua majlis pemeteraian memorandum persefahaman antara Dewan Perdagangan Islam Malaysia dan World Integrated Supply Ecosystem Sdn Bhd khusus untuk usahawan menerokai pasaran eksport dan import produk-produk halal manakala persefahaman yang kedua dimeterai antara HQC dengan e-commerce YOLO yang merupakan platforrm jualan dalam talian.

Author

Media Variasi

View all posts

View all posts


‘Pastikan tiada diskriminasi terhadap pekerja pasar borong’

CYBERJAYA: Kementerian Sumber Manusia akan memastikan tiada diskriminasi yang akan berlaku kepada semua pekerja di pasar-pasar borong.

Menterinya, V. Sivakumar memaklumkan pihaknya ada menerima beberapa aduan mengenai ramai majikan di pasar borong, tidak menjaga pekerja.

“Kami akan memastikan semua pekerja di pasar borong tidak menghadapi sebarang diskriminasi.

“Sebab, saya ada terima beberapa aduan yang mengatakan terdapat ramai majikan di pasar borong, tak menjaga pekerja dan ia menimbulkan banyak masalah,” katanya memetik laporan Kosmo pada Rabu.

Beliau berkata demikian selepas menyertai Ops Pasar Borong Kuala Lumpur (KL) yang membabitkan pemeriksaan terhadap 480 majikan dengan anggaran 5,000 pekerja tempatan.

Tambahnya, operasi sedemikian bertujuan mengesan pekerja yang tidak diberi caruman Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso).
Malah menurutnya lagi, pihaknya turut menerima aduan majikan di pasar borong tidak membayar gaji pekerja.

“Ia adalah masalah serius dan tindakan undang-undang boleh dikenakan ke atas majikan jika pekerja tidak dapat manfaat berkenaan.

“Saya juga ada terima aduan majikan tak bayar gaji pekerja jadi kita nak pastikan apakah ia benar berlaku atau tidak di pasar borong.

“Saya juga dimaklumkan di Pasar Borong KL sebahagian besar adalah pekerja tempatan seperti disyaratkan Dewan Bandaraya Kuala Lumpur dan segelintir pekerja asing, mereka ada permit kerja.

“Oleh kerana itu kita juga nak lihat pekerja asing ditempatkan di tempat penginapan yang sesuai di bawah Akta 446 selain nak pastikan majikan bayar gaji minimum sekurangnya RM1,500,” katanya.

Author

Diyana Rahip

View all posts

View all posts


Pizza Jangok Mek Ani ‘melekat’ di hati, topping meriah keju meleleh!

PIZZA Jangok Mek Ani yang beroperasi di Kelantan ternyata menawan hati pengunjung sehingga ada yang berpesan ‘wajib cuba pizza Mek Ani kalau pergi ke Kelantan’.

Mana tidaknya, keunikan pizza yang dicipta oleh seorang usahawan, Noraini Ahmad, 37, dengan mengutamakan citarasa orang Melayu itu ternyata mendapat sambutan ramai.

Menurut Noraini, ‘jangok’ membawa maksud cantik (berhias) dan perkara itu boleh dilihat menerusi topping bagi kesemua jenis pizza di kedai miliknya yang begitu ‘meriah’ dengan limpahan keju dan aneka ramuan yang lazat.

Berkongsi kisah permulaannya berniaga, Noraini menyatakan pada awalnya dia hanya belajar membuat pizza mini dengan kakaknya.

“Saya mula membuat pizza mini selepas belajar dengan kakak yang tinggal di Kampung Kok Pasir, Tumpat dan menjualnya secara dalam talian pada 2016 sebelum membuka sebuah bengkel di Kampung Wakaf Simen, Jedok, setahun kemudian, dan pada 2019, rezeki saya Alhamdulillah dapat buka kedai ini,” katanya.

Pizza Jangok Mek Ani kini menawarkan 10 jenis pizza beraneka citarasa seperti Pizza Meatball, Pizza Tomyam Seafood, Pizza Tora yang menggunakan bebola ayam dan Pizza Seafood yang menggunakan udang segar setiap hari.

Selain itu, Noraini turut menyediakan pilihan pizza beraneka jenis topping menerusi Pizza Mix Taste dan Pizza Manja (keju) yang bersesuaian untuk anak-anak kecil yang tidak tahan pedas dan kurang gemar memakan sayur-sayuran.

Alamat: Lot 14426, 3, Kampung Chedok, 17700, Ayer Lanas, Kelantan

Waktu Operasi: Khamis – Selasa (10 pagi – 10 malam) // Rabu (Tutup)

Author

Diyana Rahip

View all posts

View all posts


Shahidan dilantik Patron Kuala Lumpur City FC

Oleh: WAHYUDIN AL-BALINGI

MENTERI Wilayah Persekutuan, Datuk Seri Shahidan Kassim telah menggantikan Tan Sri Annuar Musa sebagai penaung bagi Kuala Lumpur City (KL City).

Pengesahan ini dimuat naik oleh pihak kelab menerusi kenyataan media yang dikeluarkan pada Selasa.

”Ini membuktikan yang sukan terutamanya bola sepak sebagai wadah penyatuan di mana individu yang mempunyai pegangan politik berbeza seperti saya dan Shahidan boleh bersatu demi kemajuan bola sepak Kuala Lumpur,” kata Presiden Persatuan Bola Sepak Kuala Lumpur (KLFA) Khalid Samad dalam kenyataan rasmi kelab.

Shahidan yang juga Ahli Parlimen Arau menggantikan Annuar yang kini menjadi Menteri Komunikasi & Multimedia. Sebelum ini, Annuar adalah Menteri Wilayah Persekutuan sebelum Shahidan.

Sementara itu, Ketua Pegawai Eksekutif Kuala Lumpur City FC, Stanley Bernard percaya Shahidan dapat memainkan peranan penting dalam pembangunan kelab ini dan menjadi satu kebanggaan buat warga Kuala Lumpur.

Ia mungkin dianggap suntikan motivasi tambahan buat anak buah Bojan Hodak yang bakal menentang kelab Indonesia, PSM Makassar dalam aksi final zon Asean Piala AFC, malam esok.

Author

Media Variasi

View all posts

View all posts


Muhyiddin mohon batal empat pertuduhan guna kedudukan untuk suapan

KUALA LUMPUR: Bekas Perdana Menteri, Tan Sri Muhyiddin Yassin telah memfailkan permohonan bagi membatalkan empat pertuduhan yang mendakwa beliau menggunakan kedudukannya untuk suapan berjumlah RM232.5 juta bagi Parti Pribumi Bersatu Malaysia (Bersatu).

Presiden Bersatu itu memfailkan notis usul tersebut menerusi Tetuan Chetan Jethwani & Company semalam di Mahkamah Tinggi di sini dan menamakan Pendakwa Raya sebagai responden.

Muhyiddin, yang juga Pengerusi Perikatan Nasional, memohon agar beliau dilepas dan dibebaskan daripada keempat-empat pertuduhan yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.

Menerusi afidavit sokongan yang difailkan bersama notis usul itu, beliau mendakwa keempat-empat pertuduhan adalah cacat dan tidak sah di sisi undang-undang.

“Ia bercanggah dengan Seksyen 152 Kanun Tatacara Jenayah kerana tiada mana-mana satu pun daripada empat pertuduhan itu mendedahkan kesalahan di bawah Seksyen 23(1) Akta Suruhanjaya Pencegahan Rasuah Malaysia (SPRM),” dakwanya.

Muhyiddin, 75, sebagai Perdana Menteri (ketika itu) dan Presiden Bersatu, didakwa telah menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti tersebut.

Beliau didakwa melakukan perbuatan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021 mengikut Seksyen 23(1) Akta SPRM 2009.

Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.

Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Februari dan 8 Julai 2022 mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama. – BERNAMA


‘Future is bright’ – Remaja bersolidariti dalam Roblox

GELOMBANG menentang kekejaman zionis Israel semakin bergema di seluruh dunia kerana sanggup membunuh nyawa tidak berdosa di bumi Palestin.

Lantas, ramai yang bangkit bersolidariti bersama Palestin menerusi anjuran himpunan aman.

Meskipun ada sebilangan himpunan aman tidak membenarkan para remaja bawah umur menyertai, ia tidak menjadi halangan buat mereka menyuarakan sokongan terhadap rakyat Palestin.

Perkara itu berikutan perkongsian di akaun X, Jalal Misai, terdapat sekumpulan remaja bawah umur yang mempamerkan solidariti bersama Palestin menerusi aplikasi permainan dalam talian popular iaitu, Roblox.

“Sekumpulan remaja bawah umur yang tidak dibenarkan menyertai demonstrasi bantah kekejaman Israel di beberapa negara telah menganjurkan sendiri perhimpunan solidariti Palestin di aplikasi permainan Roblox.. ‘Perhimpunan’ itu dapat sambutan seluruh dunia,” tulisnya berserta video suasana himpunan aman secara maya itu.

Sekumpulan remaja bawah umur yang tidak dibenarkan menyertai demonstrasi bantah kekejaman Israel di beberapa negara telah menganjurkan sendiri perhimpunan solidariti Palestin di aplikasi permainan Roblox.. 'Perhimpunan' itu dapat sambutan  seluruh dunia.pic.twitter.com/QYCSLbuXXG

— Jalal Misai (@jllmisai) October 24, 2023

Menjengah di ruangan komen, rata-rata warga net berbangga dengan generasi anak muda yang dilihat semakin proaktif dalam mencari solusi untuk kekal menyuarakan sokongan mereka.

“Allahu Akbar..sekurang-kurangnya mereka berwawasan serta menzahirkan semangat solidariti dlm medium yang tersedia d alam maya,” tulis netizen.

“Ini menunjukkan tak kira apapun dimanapun solidariti tetap diperjuangkan, syabas anak2 muda,” komen warga net.

“Future is bright,” ungkap seorang lagi pengguna aplikasi X.

Untuk makluman, Roblox adalah sejenis permainan dalam talian yang membenarkan pemain bermain secara beramai-ramai dan wataknya mempunyai persamaan tertentu dengan LEGO.

Malah, platform ini turut memberi akses kepada pengguna untuk membina ‘avatar’ mereka tersendiri.

Author

Diyana Rahip

View all posts

View all posts


Siasatan SPRM: Fahmi ingatkan ahli, presiden Bersatu jangan ‘bermuka-muka’

KUALA LUMPUR: Pengarah Komunikasi Pakatan Harapan (PH), Fahmi Fadzil hari ini mengingatkan ahli Bersatu dan Presidennya, Tan Sri Muhyiddin Yassin agar tidak ‘bermuka-muka’ berhubung siasatan terhadap perbelanjaan ‘mewah’ parti itu semasa Pilihan Raya Umum ke-15 (PRU15).

Beliau berkata, sesiapa sahaja bebas untuk membuat laporan kepada Suruhanjaya Pencegahan Rasuah Malaysia (SPRM) jika mereka mengesyaki mana-mana parti politik terbabit dalam penyelewengan.

“Mungkin ini peringatan kepada mereka (ahli Bersatu) bahawa mereka perlu mengingatkan kepada presiden parti mereka apa itu adil…jika adil pada masa dulu, perlu juga dianggap adil sekarang,” katanya selepas menghadiri sambutan rumah terbuka Tahun Baharu Cina kawasan Parlimen Lembah Pantai di Taman Seri Sentosa, di sini.

Ahli Parlimen Lembah Pantai itu berkata demikian sebagai mengulas laporan polis dibuat Ketua Bahagian Bersatu Puchong Mohd Shukor Mustaffa yang mendakwa PH dan Barisan Nasional (BN) telah berbelanja ‘mewah’ semasa kempen PRU15.

Dalam perkembangan lain, Fahmi yang juga Menteri Komunikasi dan Digital menafikan terdapat perbincangan dengan Pejuang berhubung Pilihan Raya Negeri (PRN) akan datang.

“Fokus PH buat waktu ini untuk mengukuhkan Kerajaan Perpaduan, di situ kita lihat ada beberapa prinsip dan perkara yang menjadi keutamaan.

“PH pada waktu ini setahu saya belum ada apa-apa perbincangan tentang ini (dengan Pejuang), isu pergolakan mana-mana parti adalah isu dalaman parti tersebut, kita tidak mahu masuk campur,” katanya ketika mengulas mengenai konflik dalaman Pejuang.

Bulan lepas, Presiden Pejuang, Datuk Seri Mukhriz Mahathir berkata, kerjasama politik dengan PH atau Perikatan Nasional (PN) antara perkara yang dibincangkan semasa Perhimpunan Agung parti itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mangsa banjir kilat meningkat sedikit di Segamat

JOHOR BAHRU: Jumlah mangsa banjir di daerah Segamat meningkat sedikit kepada 42 orang setakat 8 pagi ini, berbanding 36 orang petang semalam.

Jawatankuasa Pengurusan Bencana Daerah (JPBD) dalam kenyataan memaklumkan, dua pusat pemindahan sementara (PPS) masih beroperasi bagi menempatkan penduduk yang terjejas susulan limpahan air Sungai Muar, sejak Rabu lepas.

“Dua PPS yang masih dibuka adalah Balai Raya Kampung Batu Badak dan Balai Raya Kampung Kuala Paya.

“Kawasan yang terjejas pula melibatkan penduduk dari Kampung Seberang Batu Badak, Kampung Batu 5 dan Kampung Kuala Paya,” katanya dalam kenyataan itu.

Keadaan cuaca di Johor dilaporkan cerah ketika ini, kecuali mendung di beberapa daerah iaitu Mersing, Segamat, Batu Pahat dan Kulai. – BERNAMA


‘Batalkan konsert Coldplay, lalai tiada manfaat’

CYBERJAYA: Penganjur Konsert Coldplay : Music Of The Spheres World Tour In Kuala Lumpur dinasihatkan tidak meneruskan acara tersebut kerana disifatkan melalaikan dan tidak memberi manfaat.

Mufti Wilayah Persekutuan, Datuk Dr. Luqman Abdullah berkata, konsert berkenaan jelas bertentangan dengan nilai-nilai murni dan budaya masyarakat di negara ini.

“Pejabat Mufti Wilayah Persekutuan mengambil berat penganjuran konsert Coldplay yang akan diadakan pada 22 November 2023 di Stadium Nasional Bukit Jalil.

“Penganjuran program yang melalaikan ini tidak memberi manfaat kepada masyarakat di negara ini. Lebih-lebih lagi, kumpulan muzik ini dikaitkan dengan kumpulan tidak bermoral yang mempromosikan LGBT.

“Kami menasihatkan penganjur agar tidak meneruskan program ini dan juga menasihatkan masyarakat agar tidak memberi sokongan kepada program ini yang jelas bertentangan dengan nilai-nilai murni dan budaya masyarakat di negara ini,” katanya dalam satu kenyataan.

Dalam pada itu, Pejabat Mufti Wilayah Persekutuan turut menyertakan garis panduan hiburan yang dikeluarkan oleh Jabatan Kemajuan Islam Malaysia (Jakim).

Dalam kenyataan sama, umat Islam seharusnya peka dan mematuhi garis pandungan yang telah dikeluarkan oleh agensi bertauliah.

“Bagi masyarakat Islam, perlu difahami hiburan dalam Islam ada batasannya yang perlu dipatuhi dan mana-mana jenis hiburan yang terkeluar daripada batasan ini adalah bertentangan dengan hukum syarak,” tulisnya.

Author

Diyana Rahip

View all posts

View all posts


Pengawal Keselamatan maut tertimbus runtuhan penahan tebing di Wisma YPR

KUALA LUMPUR: Seorang Pengawal Keselamatan maut selepas tertimbus tanah akibat runtuhan penahan tebing di Wisma YPR, Jalan Syed Putra, di sini awal pagi tadi.

Penguasa Kanan Jabatan Bomba dan Penyelamat Kuala Lumpur, Mohd Rizuan Razali berkata, lelaki berusia 73 tahun itu disahkan meninggal dunia di lokasi kejadian oleh petugas kesihatan.

Beliau berkata, ketika kejadian mangsa sedang bertugas dan berada di dalam pondok pengawal.

Menurutnya, sebelum kejadian berlaku, terdapat bongkah batu yang jatuh berhampiran pondok pengawal keselamatan itu, pada 8 malam, semalam.

“Difahamkan, pengawal keselamatan berkenaan hendak membuat laporan berhubung bongkah batu yang jatuh itu namun tidak sempat.

“Bomba menerima panggilan kecemasan pada 12.53 tengah malam tadi dan tiba di lokasi kejadian pada 1.05 pagi,“ katanya ketika ditemui pemberita di lokasi kejadian hari ini.

Mohd Rizuan berkata, seramai 41 anggota bomba dikerahkan ke lokasi kejadian melibatkan Balai Bomba dan Penyelamat (BBP) Hang Tuah dan BBP Seputeh bagi operasi mencari dan menyelamat.

Beliau berkata, mangsa berjaya dikeluarkan pada kira-kira 6.30 pagi ini dan dibawa ke Hospital Kuala Lumpur untuk dibedah siasat.

“Setakat ini hanya seorang mangsa yang terlibat manakala lokasi runtuhan diserahkan kepada pihak pengurusan (Wisma YPR),” katanya. – BERNAMA


Nurul Izzah nafi dakwaan rundingan sulit UMNO-PKR

GEORGE TOWN: Naib Presiden PKR, Nurul Izzah Anwar hari ini menafikan dakwaan bahawa parti itu sedang mengadakan rundingan sulit bersama UMNO, untuk bekerjasama bagi menghadapi Pilihan Raya Umum Ke-15 (PRU15).

“Sudah terang lagi bersuluh kekecewaan, kami selaku ahli Parlimen yang tidak mahu Parlimen dibubarkan kerana ia mengheret seluruh rakyat Malaysia untuk berhadapan dengan bahaya bencana alam dan musim tengkujuh.

“Kita tidak mahu menerima pakai politik begini dan ini sekadar khabar angin yang tidak sihat menjelang PRU,” katanya kepada pemberita ketika menghadiri Majlis Pelancaran Jelajah Prihatin Deepavali Keadilan Pulau Pinang di sini hari ini.

Sebelum ini media melaporkan Ketua Penerangan Bersatu, Datuk Wan Saiful Wan Jan mendakwa, perbincangan sulit itu dilakukan antara pasukan Presiden UMNO, Datuk Seri Ahmad Zahid Hamidi dan pasukan Presiden PKR, Datuk Seri Anwar Ibrahim. – BERNAMA


Gempa bumi lemah landa Kundasang

KUALA LUMPUR: Satu gempa bumi lemah berukuran 3.1 pada skala Richter dikesan melanda Kundasang, Sabah pada 7.27 pagi ini.

Menurut kenyataan Jabatan Meteorologi Malaysia (MetMalaysia), gempa pada jarak 13 kilometer (km) barat laut dari Ranau itu berlaku pada kedalaman 10 km.

Penilaian awal mendapati gegaran dirasai di sekitar Kundasang dan Ranau dan pihak MetMalaysia akan terus memantau keadaan. – BERNAMA


Nahas Elmina: Oyen dah pergi buat selamanya

CYBERJAYA: Seekor kucing yang turut menjadi mangsa nahas pesawat terhempas di Elmina, Shah Alam, pada 17 Ogos lalu dilaporkan mati pada Ahad.

Perkhabaran sedih itu dimaklumkan pemilik Klinik Veterinar Zul Erwan, Dr Zul Erwan Azmi yang merawat kucing ‘Oyen’ melalui Instagram miliknya, semalam.

“Dukacita dimaklumkan, Oyen Elmina telah pergi buat selamanya hari ini.

“Oyen didapati positif virus FIV (AIDS kucing) hingga membuatkan sistem immune badan Oyen terganggu,” katanya.

Menurut Dr Zul, komplikasi luka yang berada di tulang belakang Oyen menyebabkan jangkitan kuman lebih cepat merebak.

Tambahnya, keadaan Oyen semakin lemah dan tidak dapat bertahan meskipun rawatan terbaik sudah diberikan.

“Oyen mulai lemah dan rawatan telah diberikan sebaik mungkin tetapi Oyen tidak dapat bertahan,” ujarnya.

Dalam pada itu, Dr Zul turut mengucapkan terima kasih kepada semua rakyat Malaysia yang telah mendoakan Oyen.

Terdahulu, Oyen berada dalam jagaan Klinik Veterinar Zul Erwan selepas ia diselamatkan petugas Kementerian Kesihatan (KKM) dari lokasi nahas pesawat di Elmina.

Author

Nurul Ain Japri

View all posts

View all posts


Ahli Majlis, PBT dari NGO, bukan lantikan politik – IKHLAS

SUNGAI BESI: Gerakan Tanah Air (GTA) menegaskan lantikan politik dalam jawatan Ahli Majlis dalam pihak berkuasa tempatan (PBT) punca berlakunya penindasan dan penganiayaan terhadap golongan usahawan.

Perkara itu didedahkan Datuk Mohd Ridzuan Abdullah yang juga Pertubuhan Ikatan Usahawan Kecil dan Sederhana Malaysia (IKHLAS).

IKHLAS kini bergerak di bawah naungan GTA.

Ridzuan mendakwa, lantikan politik dalam PBT yang menyebabkan wujud pilih kasih, pemberian tempat mengikut kroni sehingga menjejaskan ketidakseimbangan ekonomi setempat.

Justeru, seharusnya jawatan berkenaan diterajui oleh wakil pertubuhan bukan kerajaan, yang tidak berpihak atau cenderung pro sebelah pihak.

“PBT ini, siapa yang jadi Ahli Majlis? Orang politik. Orang politik yang tentukan peniaga kekal di situ atau tidak. Kalau orang politik kekalkan peniaga di situ, PBT takkan roboh gerai-gerai.

“Dalam PBT sebenarnya adalah kuasa politik, di mana ahli politik, Ahli Parlimen, wakil rakyat lantik ahli politik jadi Ahli Majlis.

“Sebenarnya dalam PBT, jangan ada politik, sepatutnya lantik daripada NGO,” katanya pada sidang media anjuran GTA dan IKHLAS di Ikan Bakar Dapur Perkom di sini.

Beliau sendiri turun mengedar borang kaji selidik demografi responden dan perniagaan untuk mendapatkan maklum balas daripada setiap penjaja, peniaga kecil,usahawan dan bakal usahawan sekitar kawasan.

Mengulas lanjut, Ridzuan berkata peluang berniaga patut diberi keutamaan bagi orang Melayu berdasarkan Perkara 153 Perlembagaan menyebut kedudukan istimewa orang Melayu dan Bumiputera.

“Beri peluang pada orang Melayu berniaga selama enam bulan, selepas itu beri kelonggaran untuk dapatkan lesen.

“Di sini, GTA beri peluang untuk semua NGO berada di bawah GTA menerusi IKHLAS. IKHLAS bawa suara 1.6juta peniaga, dan saya beri jaminan bertanggungjawab untuk selesaikan masalah peniaga.

“Tun Mahathir sendiri beritahu saya, you turun padang, mana-mana peniaga kena tindas, you kena bela mereka, jadi hari ini saya terpaksa cerita perkara ini,” katanya.

Author

Fhatihah Zakinan

View all posts

View all posts


Permintaan Pandelela antara perkara dibincang Jawatankuasa RTG – Hannah

Menteri Belia dan Sukan, Hannah Yeoh, yang juga merupakan pengerusi bersama Jawatankuasa RTG, berkata maklum balas sedemikian akan menjadi keutamaan pihaknya dalam memastikan Malaysia mencapai impian meraih pingat emas pertama Olimpik.

“Apa yang Pandelela bangkitkan adalah sebab utama kita wujudkan RTG ini, untuk menyelesaikan roadblocks dan membantu atlet-atlet yang berpotensi untuk sumbang pingat. Kita nak bagi sokongan lebih baik, tambahan daripada apa yang mereka dapat menerusi Program Podium sekarang.

“Beberapa isu telah diketengahkan dalam perhatian RTG, kita akan bincangkan semua isu ini dalam mesyuarat, ada beberapa isu akan ditambah baik,” katanya pada sidang media direktori fasiliti Kementerian Belia dan Sukan (KBS) di sini hari ini.

Semalam, Pandelela dilapor berharap supaya skuad terjun negara mendapat khidmat sokongan yang lebih konsisten seperti khidmat tukang urut dan biomekanik sukan seperti disediakan ketika edisi London 2012 dan Rio 2016, selain keperluan untuk analisis video.

Pandelela mencipta sejarah sebagai atlet wanita pertama negara menyumbang pingat (gangsa) di Sukan Olimpik pada edisi 2012 bagi acara 10 meter (m) platform dan kemudian meraih perak dalam 10m platform seirama menerusi gandingan bersama Cheong Jun Hoong pada edisi 2016.

Sementara itu, Hannah berkata, Jawatankuasa RTG tidak mahu mengumumkan dahulu senarai atlet dalam program tersebut atas permintaan tiga bekas atlet – Datuk Lee Chong Wei, Datuk Nicol David dan Datuk Mirnawan Nawawi – yang berada dalam jawatankuasa berkenaan.

“Kita belum bincang dengan teliti, kalau ikut perspektif pentadbir, kita suka nak umum, tetapi kita nak hormati perspektif bekas atlet juga. Jawatankuasa ini akan buat reviu berkala, contohnya atlet itu ranking 10 teratas dunia sekarang, tapi tahun depan langsung tak layak yang perlu dikeluarkan, dan ada atlet baharu yang akan masuk kerana layak.

“Tempoh kelayakan itu ada yang belum mula pun, jadi kita kenal pasti (atlet berdasarkan) ranking yang sedia ada, pencapaian berdasarkan Olimpik lepas, serta potensi pingat dan sebagainya, kemudian kita akan lihat apa mereka perlukan dulu,” katanya.

Ditanya mengenai beberapa negara yang dikatakan mahu memboikot temasya Olimpik atau kejohanan kelayakan ke Paris 2024 jika ada penyertaan dari atlet Rusia dan Belarus, Hannah berkata perkara berkaitan itu belum dibincangkan.

“Kita belum bincang perkara ini dengan MOM (Majlis Olimpik Malaysia), saya yakin (Presiden MOM) Tan Sri Mohamad Norza Zakaria akan membawa perkara ini dalam perhatian jawatankuasa nanti. Bagaimana respons negara lain, akan berbeza dengan apa maklum balas yang kita berikan, biar saya bincang dulu dengan MOM,” katanya.

Jawatankuasa Olimpik Antarabangsa (IOC) baru-baru ini membenarkan atlet Rusia dan Belarus untuk beraksi dalam kejohanan kelayakan sebagai atlet neutral, namun ia tidak disenangi oleh Ukraine dan beberapa negara barat yang mengancam untuk memboikot kerana konflik Rusia-Ukraine masih berlarutan sejak Februari tahun lepas. – BERNAMA


Bekas jurulatih Harimau Malaya, B Sathianathan meninggal dunia

CYBERJAYA: Arena bola sepak negara diselubungi dengan duka selepas bekas pengendali skuad Harimau Malaya, B Sathianathan menghembuskan nafas terakhir pada Selasa.

Berita sedih itu dikongsikan Pegawai Media FIFA yang juga bekas Ahli Jawatankuasa Eksekutif Persatuan Bolasepak Malaysia, Christopher Raj.

“Berehatlah dengan aman, Anna. Anda telah berjuang dengan baik,” ciap Chris di laman Twitter beliau sebentar tadi.

Mendiang dilaporkan meninggal dunia pada usia 65 tahun dan difahamkan, mendiang meninggal dunia selepas setahun melawan kanser.

Mendiang menjadi ketua jurulatih Harimau Malaya dari 2007 hingga 2009.

Sebelum itu, mendiang turut membimbing skuad B-23 negara dari 2006-2008 dengan kejayaan menjuarai Pesta Bola Merdeka pada 2007 dan menjadi naib juara pada 2008.

Selain itu, mendiang juga pernah membawa Kelantan menjulang Piala Malaysia pada 2010 selain membimbing ATM dan Felda United menjuarai Liga Perdana, masing-masing pada 2012 dan 2018.

Beliau juga pernah dinobatkan sebagai jurulatih terbaik dalam Anugerah Bolasepak Kebangsaan 2017 (ABK2017).

Rest in Peace Anna, you fought a good fight. #BSathinathan pic.twitter.com/y653gZTfdB

— Christopher Raj 🇲🇾 (@chrisraj23) July 18, 2023

Sebelum ini, Sathianathan pernah dilaporkan tidak sihat dan mengalami masalah di bahagian jantung.

Justeru, beliau tidak lagi mengendalikan mana-mana pasukan dalam Liga Malaysia.

Sebaliknya, beliau banyak muncul dalam siaran langsung perlawanan Liga Super di Astro manakala keadaan fizikalnya dilihat sudah semakin kurus.

Oktober tahun lepas, menerusi laporan media, Sathianathan menyatakan beliau telah pulih sepenuhnya dan bersedia untuk kembali menjadi jurulatih.

Menurutnya, doktor yang merawatnya memaklumkan kepadanya bahawa dia telah pulih, berdasarkan laporan kesihatan terbaharu dijalankan terhadapnya.

Author

Fazleen Safina Abd Jamil

View all posts

View all posts


Speaker Pahang serah notis kekosongan DUN Pelangai kepada SPR

CYBERJAYA: Speaker Dewan Undangan Negeri (DUN) Pahang, Datuk Seri Mohd Sharkar Shamsuddin menyerahkan notis kekosongan DUN Pelangai kepada Suruhanjaya Pilihan Raya (SPR) pada Isnin, berikutan kematian penyandangnya, Datuk Seri Johari Harun.

Notis itu diserahkan kepada Pengarah SPR Pahang, Datuk Zamree Hamli pada jam 11.20 pagi, di Wisma Sri Pahang di Kuantan, Pahang.

Susulan itu, Zamree berkata, pihaknya akan memaklumkan kepada ibu pejabat SPR di Putrajaya mengenai notis berkenaan.

“Ibu pejabat SPR dijangka mengadakan mesyuarat khas minggu ini bagi menetapkan tarikh penting bagi Pilihan Raya Kecil (PRK) DUN Pelangai,” katanya seperti dilapor Berita Harian.

SPR perlu mengadakan PRK itu dalam tempoh 60 hari selepas menerima notis bagi mengisi kekosongan kerusi berkenaan.

Sementara itu, Mohd Sharkar berkata, penyerahan notis itu menjadi kewajipannya untuk memaklumkan kepada SPR Pahang, berhubung kekosongan kerusi itu susulan kematian Johari.

Khamis lalu, penyandang DUN Pelangai, Johari antara 10 individu yang terkorban dalam nahas pesawat terhempas di Lebuhraya Guthrie berhampiran Bandar Elmina, Shah Alam, Selangor.

Allahyarham Johari yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang adalah seorang tokoh korporat berjaya, sebelum bertanding pada Pilihan Raya Umum ke-15 (PRU15).

Ketokohan dan pengalaman luas dimilikinya membolehkan beliau dipilih menjadi sebahagian daripada 10 Ahli Mesyuarat Kerajaan Negeri (MMK) Pahang, walaupun kali pertama bertanding mewakili Barisan Nasional (BN) pada pilihan raya itu.

Pada PRU15, Johari menang kerusi DUN Pelangai dengan majoriti 4,048 undi, menewaskan calon Perikatan Nasional (PN), Kasim Samat yang mendapat 3,260 undi; Ahmed Wafiuddin Shamsuri daripada Pakatan Harapan (PH) (2,031 undi) dan Isa Ahmad daripada Pejuang (65 undi).

Allahyarham Johari menggantikan Tan Sri Adnan Yaakob yang juga bekas Menteri Besar Pahang yang mengumumkan tidak mempertahankan kerusi DUN Pelangai pada PRU15.

Selain Johari, turut maut dalam tragedi itu ialah juruterbang, Shahrul Kamal Roslan, 41; dan pembantu juruterbang Heikal Aras Abdul Azim, 45; serta lima penumpang iaitu Muhammad Taufik Mohd Zaki, 37; Khairil Azwan Jamaludin, 43; Shaharul Amir Omar, 49; Mohammad Naim Fawwas Mohamed Muaidi, 35, dan Idris Abdul Talib @ Ramali, 41.

Dua lagi adalah orang awam iaitu Muhammad Hafiz Muhammad Salleh, 32 dan pemandu e-hailing, Sharipudin Shaari, 51, yang melalui kawasan kejadian.

Ketika kejadian, pesawat jenis Beechcraft 390 Premier 1 itu dalam perjalanan dari Langkawi ke Subang dan sudah mendapat kebenaran untuk mendarat pada jam 2.48 petang.

Author

View all posts


Barang pelamin dibiar macam sampah di tengah jalan! ‘Wedding planner’ kecewa sikap pihak…

CYBERJAYA: Hati mana yang tidak luluh saat melihat pelamin yang dibina demi hari kebahagiaan pelanggan akhirnya terbiar berselerak di jalan raya hingga basah ditimpa hujan.

Itulah yang dialami seorang perancang perkahwinan, Rozita Hamzah yang mengalami kerugian kira-kira RM10,000 akibat kerosakan barangan pelaminnya itu di Jengka, Pahang.

Menerusi perkongsian di Instagram, pengasas Ita Andaman itu meluahkan rasa kecewa dengan sikap pihak kanopi yang seolah-olah ‘lepas tekak sendiri’ apabila sanggup membiarkan barangan pelamin miliknya dibiarkan seperti longgokan sampah.

“First time sepanjang 22 tahun bekerja dalam bidang ni kami kena macam ni. Bila sampai tempat nak buka pelamin ini yang kami nampak. Barang-barang kami dilonggok ditinggalkan macam sampah di tengah hujan.

“Barang yang sememangnya punca rezeki kami. Barang yang bukan seringgit dua nilai tapi dibuat macam tiada harga. Prop dan barang-barang itu nilainya ribuan ringgit dan ada yang kami dah kena buang pun sebab perbuatan tak bertanggungjawab ini.

“Kerosakan dan kerugian yang kami tanggung sebab sikap tamak dan pentingkan diri oleh pihak kanopi (malas nak sebut kanopi mana). Ada sesiapa yang nak bertanggungjawab? Mesti tak ada kan,” tulisnya beserta beberapa foto memaparkan kerosakan barangan pelamin yang terjadi.

Menurutnya, kejadian tidak diingini itu berlaku akibat kegagalan dalam isu komunikasi antara pihaknya dan pihak penyedia kanopi.

“Kami faham kerja tapi sekurang-kurangnya, bagilah kami masa nak kumpul budak nak ke lokasi rumah pengantin pun dah makan masa lebih 20 minit.

“Nak buang (angkut) barang dalam lori lagi, kalau betul tergesa-gesa nak guna kanopi, kami boleh pergi cabut at least bagi tahu pengantin awal sehari sebelum majlis pihak bridal kena buka awal sebab korang nak pasang kat tempat lain.

“Kami paham laa kami standby lepas habis majlis terus kami cabut sebab kebiasaannya kanopi cabut sehari selepas majlis jika  tak mengganggu lalu lintas, ini bila dah nak cabut sangat kanopi baru bagi tahu pengantin suruh call kami untuk buka… mana sempatnya kami… masa tu pukul 5 pengantin call... team saya bukan sorang dua nak kena kumpul.

“Bukan sesuka hati cabut dan tinggalkan macam tu tengah lapang dalam hujan!! Kalau ada hati perut boleh je tinggalkan bawah bustop depan rumah pengantin tu, padahal dah tau kan masa tu mendung dah nak hujan sangat. Mana sifat perikemanusiaan?” soalnya.

Antara kerosakan yang dialami adalah perkakas seperti prop dan platform mengembang akibat terkena air, rona bunga-bunga turun warna, kain terkena besi berkarat dan karpet rosak.

“Di dalam hujan team kami cabut pelamin sepanjang tu juga lah kami berdoa semoga Allah membalas setiap perbuatan kalian dan semoga ada rezeki yang lebih baik buat kami selepas ini. Allah uji tanda sayang.

“Terima kasih sangat-sangat kepada keluarga pengantin yang sedaya upaya selamatkan kerusi pengantin, lampu dan ada sedikit barang yang sempat mereka bawa masuk ke rumah sebelum hujan,” ujarnya.

Author

Diyana Rahip

View all posts

View all posts


PRU15: Bantuan rakyat mesti bebas simbol politik – Rais

KUALA LUMPUR: Amalan menggunakan lambang parti politik pada bantuan yang diberikan kepada rakyat perlu dilihat serius kerana ia merupakan satu bentuk rasuah sekali gus mencabul dan melanggar undang-undang antirasuah negara terutama dalam tempoh pilihan raya umum kini.

Pengerusi Jawatankuasa Khas Mengenai Rasuah (JKMR), Tan Sri Dr Rais Yatim memandang berat isu itu dan menegaskan sebarang bantuan untuk rakyat haruslah bebas daripada lambang parti politik kerana ia merupakan satu bentuk sogokan dan pengaruh undi kepada parti tertentu.

“Barang siapa yang menerima bungkusan, kampit beras atau makanan sedemikian, dimohon agar lekas membuat laporan polis atau terus kepada Suruhanjaya Pencegahan Rasuah Malaysia (SPRM).

“Harga diri demi demokrasi jauh lebih berharga daripada sekampit beras dan sebotol minyak masak,” katanya dalam kenyataan dikeluarkan Parlimen Malaysia hari ini.

Beliau berkata baru-baru ini terdapat beribu kampit beras dicap dengan lambang parti politik tertentu sebelum dihadiahkan kepada rakyat di kampung luar bandar dan kampung baharu, rumah pangsa serta tempat-tempat lain.

Selain itu, Rais turut menekankan supaya Suruhanjaya Pilihan Raya (SPR) lebih cakna menguatkuasakan Akta Kesalahan Pilihan Raya 1954 dalam memantau perkara tersebut.

Beliau juga meminta SPR dan SPRM bersiap siaga dan bertindak mencegah perbuatan antikeluhuran itu, selain menyuarakan kebimbangan suasana pada masa kini yang seolah-olah menunjukkan perbuatan sogok-menyogok semakin berleluasa sehingga mewujudkan seperti pesta budaya rasuah.

Pada 20 Oktober lepas, SPR menetapkan 19 November sebagai tarikh pengundian Pilihan Raya Umum ke-15 (PRU15) manakala tarikh penamaan calon ditetapkan pada 5 November dan pengundian awal pada 15 November.

Pelaksanaan pilihan raya itu akan melibatkan 222 kerusi Dewan Rakyat di seluruh negara dan negeri yang telah membubarkan Dewan Undangan Negeri (DUN) iaitu Perak, melibatkan 59 kerusi DUN, Pahang (42) dan Perlis (15).

Turut diadakan serentak adalah PRK DUN Bugaya, Sabah. – BERNAMA


GPMS setuju diskaun PTPTN tak diteruskan

KUALA LUMPUR: Gabungan Pelajar Melayu Semenanjung (GPMS) bersetuju bahawa tiada keperluan mendesak untuk meneruskan tawaran diskaun Perbadanan Tabung Pendidikan Tinggi Nasional (PTPTN) kerana kelebihan itu kurang dirasai lepasan mahasiswa yang kurang berada.

Timbalan Presiden, Ts Ahmad Thibri Mashri berkata, berbanding tawaran diskaun PTPTN, GPMS ingin kerajaan memberi lebih tumpuan terhadap peruntukan yang dapat menampung bebanan secara langsung terhadap mahasiswa, antaranya membabitkan bantuan tunai, kad buku dan inisiatif dapur siswa.

“Secara asasnya, GPMS sependapat dengan Kementerian Pendidikan Tinggi (KPT) bahawa tiada keperluan mendesak untuk tawaran diskaun PTPTN ini diteruskan.

“Ini kerana, tawaran diskaun sedemikian sudahpun dibuat tahun ini namun peminjam perlu membuat bayaran penuh ataupun sekurang-kurangnya separuh nilai pinjaman.

“Tawaran ini pastinya memberi kelebihan kepada lepasan mahasiswa yang mempunyai status kewangan yang baik ataupun peminjam yang sudah lama tamat belajar dengan simpanan yang tinggi.

“Inisiatif ini malangnya kurang dirasai lepasan mahasiswa yang kurang berada,” katanya kepada BH.

Semalam, Menteri Pengajian Tinggi, Datuk Seri Mohamed Khaled Nordin mengakui tidak bercadang meneruskan pemberian diskaun pembayaran balik pinjaman PTPTN.

Mohamed Khaled bagaimanapun berkata, keputusan muktamad berhubung perkara itu tertakluk kepada Kementerian Kewangan.

Sementara itu, Thibri berkata, GMPS meminta kerajaan supaya mewujudkan kembali biasiswa seperti MyBrain melalui Belanjawan 2024 yang dijadual dibentangkan bulan ini.

“Selain itu, besar harapan GMPS supaya Belanjawan 2024 meletakkan penambahan nilai biasiswa untuk tawaran sedia ada,” katanya.

Program MyBrain15 ditangguhkan pada tahun 2019, dengan penawaran terakhirnya adalah pada November 2016.

Namun Kementerian Pendidikan masih meneruskan pembiayaan sejumlah 1,606 orang pelajar MyBrain15 yang masih aktif sehingga tamat tempoh penajaan pada tahun 2023. – Berita Harian

Author

Media Variasi

View all posts

View all posts


PRN: Terengganu belum putuskan tarikh bubar DUN – Ahmad Samsuri

MARANG: Tarikh pembubaran Dewan Undangan Negeri (DUN) Terengganu bagi memberi laluan kepada Pilihan Raya Negeri (PRN) belum diputuskan, kata Menteri Besar, Datuk Seri Dr Ahmad Samsuri Mokhtar.

Bagaimanapun beliau berkata, tarikh-tarikh tertentu berkenaan perkara itu sudah difikirkan, namun ia perlu dipersembahkan kepada Sultan Terengganu Sultan Mizan Zainal Abidin dahulu untuk diperkenan baginda.

“Bila untuk saya menghadap Tuanku Sultan pun belum tahu lagi. Saya belum hantar permohonan untuk menghadap Tuanku Sultan berhubung perkara itu.

“Cuma gambaran awal itu sudah ada, biar saya maklumkan kepada Tuanku Sultan dahulu kemudian saya akan umumkan. Kita masih ada masa hingga 30 Jun (terbubar secara automatik),” katanya kepada pemberita selepas Majlis Pelancaran Jentera Pilihan Raya Perikatan Nasional (PN) kawasan Marang di sini, malam tadi.

Selain Terengganu, Kerajaan Negeri Kedah dan Selangor juga masih belum mengumumkan tarikh pembubaran DUN masing-masing, manakala DUN Kelantan dilaporkan akan dibubarkan pada 22 Jun, Pulau Pinang (28 Jun), dan Negeri Sembilan (30 Jun).

Sementara itu, Setiausaha Agung PN, Datuk Seri Hamzah Zainuddin yang turut hadir pada majlis itu berkata, Majlis Presiden PN akan bersidang pada Rabu (21 Jun) bagi menoktahkan perbincangan agihan kerusi parti dalam gabungan itu untuk berdepan PRN akan datang.

Beliau berkata ketika ini, hanya berbaki beberapa kerusi lagi yang belum selesai, mengambil kira kesesuaian parti-parti komponen PN untuk bertanding di sesuatu kawasan.  – BERNAMA


Cadangan naik harga siling beras tempatan perlu dikaji terlebih dahulu – Mat Sabu

IPOH: Kerajaan perlu mengkaji terlebih dahulu cadangan Badan Kawal Selia Padi dan Beras supaya harga siling beras putih tempatan (BPT) dinaikkan kepada RM3.20 sekilogram berbanding RM2.60 sekilogram ketika ini.

Menteri Pertanian dan Keterjaminan Makanan, Datuk Seri Mohamad Sabu berkata, impak kenaikan itu mesti diambil kira kerana sebarang keputusan akan memberi kesan kepada hampir 300,000 komuniti yang terbabit dalam setiap rantaian berkenaan meliputi pesawah, pengilang komersial, pemborong dan peruncit.

Justeru, katanya, perkara berkenaan memerlukan penelitian serta perbincangan bersama antara Kementerian Kewangan (MoF), Kementerian Ekonomi, Kementerian Perdagangan Dalam Negeri dan Kos Sara Hidup (KPDN) serta Kementerian Pertanian dan Keterjaminan Makanan (KPKM).

Beliau berkata, perbincangan berkenaan antara lain akan melihat pandangan sebilangan pihak bahawa harga BPT RM2.60 sekilogram itu adalah kadar sejak 2008 dan perlu dikaji semula, selain mengkaji dari segi beban dihadapi pesawah, pemborong, pengilang serta pengguna.

“Kita (kerajaan) jadi penyeimbang. MOF, Kementerian Ekonomi, KPKM dan KPDN akan duduk serta berbincang dengan teliti mengenai keperluan dan cara pelaksanaannya,” katanya kepada pemberita pada Hari Peladang, Penternak dan Nelayan Kebangsaan (HPPK) 2023 di Dataran Bulatan Sultan Azlan Shah, di sini, hari ini.

Beliau mengulas laporan BH, semalam, bahawa Badan Kawal Selia Padi dan Beras mendapati harga siling BPT wajar dinaikkan kepada RM3.20 sekilogram berbanding RM2.60 sekilogram kini, bagi menjaga masa depan semua pihak yang terbabit dalam rantaian pengeluaran bahan makanan itu, terutama pesawah.

Kenaikan harga siling BPT penting bagi mengelak berlakunya longgokan padi tempatan berikutan pengilang tidak lagi berminat meneruskan pembelian beras kerana harga yang rendah.

Keadaan itu sekali gus menyumbang kepada kerosakan padi boleh berlaku apabila pengilang menumpukan kepada penjualan beras putih import (BPI) kerana ia lebih menguntungkan.

Ketua Pengarah Kawal Selia Padi dan Beras, Datuk Azman Mahmood dipetik berkata, penetapan harga siling BPT pada RM2.60 tidak disemak sejak 15 tahun lalu walaupun gaji minimum sudah dinaikkan sebanyak dua kali dalam tempoh itu.

Mengulas lanjut, Mohamad berkata, beliau berpandangan perlu ada penyelesaian ‘menang-menang’ untuk semua pihak berkepentingan, selain memastikan agenda keterjaminan makanan nasional sentiasa diutamakan. – Berita Harian

Author

Media Variasi

View all posts

View all posts


Nekad bertanding calon Bebas, UMNO pecat keahlian Haslihelmy

BENTONG: Selepas memutuskan untuk bertanding sebagai calon Bebas pada Pilihan Raya Kecil (PRK) Dewan Undangan Negeri (DUN) Pelangai, Haslihelmy DM Zulhasli bukan lagi ahli UMNO.

Presiden UMNO, Datuk Seri Dr Ahmad Zahid Hamidi yang mengesahkan perkara itu berkata, keahlian Haslihelmy yang juga Pemuda UMNO Bahagian Bentong dipecat serta-merta berkuat kuasa pada Sabtu.

“Walaupun beliau menjadi calon Bebas, secara automatik mulai hari ini (Sabtu) keahlian beliau gugur,” katanya seperti dilapor Astro Awani.

Beliau berkata demikian di Pusat Penamaan Calon Dewan Orang Ramai Felda Kemasul, di sini pada Sabtu.

Beliau berkata demikian ketika diminta mengulas tindakan Haslihelmy yang juga ahli UMNO Kampung Sum Sum, yang nekad bertanding atas tiket Bebas pada PRK DUN Pelangai yang dijadual berlangsung 7 Oktober ini.

Terdahulu, Haslihelmy dilihat tiba di pusat penamaan calon sekitar jam 9.05 pagi.

Sebelum ini, media melaporkan, Haslihelmy menyatakan sedia dipecat daripada UMNO dan menegaskan, keputusan bertanding diambil bagi memastikan suara rakyat terutama generasi muda di Pelangai didengari.

Barisan Nasional (BN) mempertaruhkan Ahli Jawatankuasa UMNO Bentong, Datuk Amizar Abu Adam, 50 tahun, yang juga anak jati Felda Chemomoi, bagi mempertahankan kerusi tersebut.

Sementara itu, Perikatan Nasional (PN) meletakkan Naib Yang Dipertua PAS Kawasan Bentong, Kasim Samat, 63 tahun, atau lebih dikenali sebagai Cikgu Kasim, bagi memberikan saingan pada PRK berkenaan.

Proses menghantar borang penamaan calon berakhir pada jam 10 pagi.

Author

Fazleen Safina Abd Jamil

View all posts

View all posts


Warga kota bukan pemalas, miliki lebih satu pekerjaan untuk ‘survive’ – Zahir Hassan

KUALA LUMPUR: Ahli Parlimen Wangsa Maju, Zahir Hassan menjelaskan warga kota khususnya di Wilayah Persekutuan bukan pemalas.

Sebaliknya, kelompok ini majoritinya memiliki lebih daripada satu pekerjaan untuk menampung kos kehidupan yang agak meruncing di tengah bandar.

“Menurut laporan UNICEF pada 2018, kemiskinan bandar di Kuala Lumpur pada tahap membimbangkan.

“Ini kerana dengan keadaan kenaikan kos harga barang jika mereka berada di kampung pastinya boleh bercucuk tanam, membela haiwan untuk kelangsungan hidup.

“Tetapi jika berada di Kuala Lumpur, tinggal di flat tiada ruang untuk bercucuk tanam atau ternakan.

“Menerusi kajian sama, warga kota terpaksa kerja lebih masa dan lebih daripada satu pendapatan contohnya siang kerja di pejabat, petang jual Coway atau bawa Grab sebagainya.

“Pendapatan mereka tidak cukup dan perlu ada pendapatan tambahan untuk survive,” katanya.

Zahir diiringi Pegawai Eksekutif Yayasan Wilayah Persekutuan (YWP), Datuk Zaizalnizam Zainun bergambar bersama penerima sumbangan pada Majlis Penyampaian Cek Skim Bantuan Awal ke IPT; Bantuan Khas Yayasan Wilayah Persekutuan di Wisma Yayasan Persekutuan Jalan Raja Abdullah Kampong Bharu Kuala Lumpur.

Beliau berkata demikian pada sidang media Majlis Penyampaian Cek Skim Bantuan Awal ke IPT YWP secara one-off kepada 16 pelajar peringkat Parlimen Wangsa Maju.

Tiga daripada penerima bantuan daripada peringkat Diploma dan 13 lagi di peringkat Ijazah Sarjana Muda.

Syarat dan kriteria permohonan bantuan ialah pemohon mestilah lahir di Wilayah Persekutuan, ibu/ bapa/penjaga adalah pengundi Wilayah Persekutuan dan menetap di Wilayah Persekutuan serta mempunyai pendapatan perkapita RM1,500 dan ke bawah.

Sehubungan itu, bagi membantu warga kota dalam mengurangkan bebanan hidup mereka, Zahir berkata, pihaknya sedang merangka program bersepadu lebih menyeluruh, mampan dan untuk jangka masa panjang.

“Kita tidak boleh terus beri ‘one-off’ kewangan semata-mata tetapi pemberian yang beri manfaat untuk jangka masa panjang seperti bantuan pendidikan ini.

“Program latihan perlu dilipatgandakan, ia perlu penyusunan lebih bersepadu, menyeluruh, agar mereka tidak tercicir.

“Kami dalam peringkat perbincangan untuk beri latihan kepada anak muda khususnya di Wangsa Maju dengan  bidang yang di minati agar selepas tiga, empat tahun mereka boleh berdikari,” katanya.

Author

Tun Puteh Wanti

View all posts

View all posts


Kejohanan Basikal Trek Asia buka tirai di Nilai esok

NILAI: Pelumba negara diharap mampu memanfaatkan kelebihan beraksi di laman sendiri untuk meraih keputusan cemerlang apabila Kejohanan Lumba Basikal Trek Asia 2023 (ACC 2023) membuka tirai di Velodrom Nasional Malaysia di sini, esok.

Dengan mata kelayakan Sukan Olimpik Paris 2024 menjadi pertaruhan, skuad negara yang diketuai juara dunia keirin 2017 Datuk Mohd Azizulhasni Awang harus tampil lebih garang beraksi di hadapan penyokong sendiri di sebalik cabaran lebih 500 pelumba dari seluruh pelosok benua ini.

Pingat emas pertama kem Malaysia berpeluang hadir seawal hari pertama kejohanan esok menerusi trio pecut berpasukan lelaki dianggotai Mohd Fadhil Mohd Zonis, Muhammad Ridwan Sahrom dan Umar Hasbullah.

Hari kedua saingan pada Khamis pula, akan menyaksikan Mohd Azizulhasni, Muhammad Shah Firdaus Sahrom dan Muhammad Fadhil turun memburu slot ke pusingan akhir acara pecut dan keirin, yang masing-masing dijadualkan pada Jumaat dan Ahad (16 & 18 Jun).

Pemegang rekod Asia bagi acara 1 kilometer ujian masa, Muhammad Fadhil, berpeluang menambah koleksi pingat emas kem negara apabila menyertai acara kegemarannya itu pada hari terakhir saingan Isnin depan, sekali gus memperbaiki kedudukan dari pingat perak edisi lepas.

Bintang muda wanita, Nurul Izzah Izzati Mohd Asri yang dianggap jaguh dalam pembikinan pula, diharapkan dapat membuktikan keupayaannya dengan mempertahankan gelaran acara 500 meter ujian masa juga pada Isnin.

Presiden Persekutuan Kebangsaan Berbasikal Malaysia (PKBM) Datuk Abu Samah Abd Wahab berkata, sokongan padu penonton dan persiapan beraksi di laman sendiri boleh menjadi faktor penentu kejayaan barisan pelumba negara.

“Saya percaya semua pelumba negara, khususnya Mohd Azizulhasni, Shah Firdaus Sahrom dan Muhammad Fadhil kini berada pada prestasi terbaik. Doa saya agar semua pelumba Malaysia berjaya mencapai sasaran masing-masing.

“Saya amat berharap Mohd Azizulhasni, Shah Firdaus Sahrom dan Muhammad Fadhil boleh mengutip mata maksimum untuk pusingan kelayakan Sukan Olimpik. Saya rasa semua pihak termasuk KBS (Kementerian Belia dan Sukan) dan MSN (Majlis Sukan Negara) telah memainkan peranan masing-masing.,” kata dalam kenyataan.

Di atas kertas, Mohd Azizulhasni dan Shah Firdaus sekali lagi menjadi sandaran terbaik Malaysia untuk beraksi di pentas Olimpik selepas mereka tampil bersama pada edisi Tokyo 2020.

Mohd Azizulhasni yang beraksi di Olimpik Beijing 2008, London 2012 dan Rio 2016, dilihat sebagai antara prospek utama negara untuk menyumbang pingat emas sulung Sukan Olimpik di bumi Paris nanti.

Dikenali dengan gelaran ‘The Pocket Rocketman’ kerana saiz kecilnya, pelumba berusia 35 tahun kelahiran Dungun, Terengganu itu meraih pingat gangsa di Rio dan perak Tokyo, kedua-duanya menerusi acara keirin.

Pada ACC 2022 yang diadakan di New Delhi India, Malaysia yang turun tanpa Mohd Azizulhasni yang ketika itu sedang pulih selepas pembedahan jantung, membawa pulang sebutir emas, tiga perak dan satu gangsa.

Tiket ACC 2023 boleh didapati pada RM30 (sehari) bagi dewasa dan RM15 (sehari) untuk kanak-kanak menerusi pautan https://ilassotickets.com/event/asian-track-championships-2023/. – BERNAMA


Bekas CEO didakwa salah guna jawatan lantik anak sendiri

MELAKA: Bekas Ketua Pegawai Eksekutif dituduh di Mahkamah Sesyen Ayer Keroh, hari ini, atas pertuduhan menyalahgunakan jawatannya untuk melantik anak sendiri sebagai pegawai kewangan di syarikat milik kerajaan negeri Melaka itu pada 2021.

Tertuduh, Amir Ali, 56, bagaimanapun mengaku tidak bersalah dan minta dibicarakan sejurus dibacakan pertuduhan itu di hadapan Hakim Elesabet Paya Wan.

Berdasarkan pertuduhan, tertuduh didakwa menggunakan jawatannya dengan terbabit membantu melantik anaknya, Nur Hafizah ke jawatan Pegawai Kewangan W41 di syarikat berkenaan.

Kesalahan itu didakwa dilakukan di syarikat itu di Lot 125, Bangunan Anchor Kawasan Perindustrian Melaka Halal Hub Serkam, Jasin pada 1 April 2021.

Tertuduh didakwa mengikut Seksyen 23 (1) Akta Suruhanjaya Pencegahan Rasuah Malaysia (ASPRM) 2009 dan boleh dihukum mengikut Seksyen 24 akta sama, sabit kesalahan boleh dipenjara maksimum 20 tahun dan denda minimum lima kali ganda nilai suapan atau RM10,000, mengikut mana yang lebih tinggi.

Timbalan Pendakwa Raya Suruhanjaya Pencegahan Rasuah Malaysia (SPRM), Mohamad Azriff Firdaus Mohamad Ali mencadangkan jaminan ditetapkan antara RM7,000 hingga RM15,000 dengan seorang penjamin berserta syarat tambahan melaporkan diri di pejabat SPRM setiap bulan sehingga perbicaraan selesai dan pasport diserah simpan di mahkamah.

Peguam Azrul Zulkifli Stork merayu jaminan ditetapkan RM3,000 atas alasan tertuduh yang bekerja sebagai Pegawai Kebudayaan di sebuah universiti tempatan dengan pendapatan RM6,000 sebulan dan perlu menanggung isteri menghidap penyakit kencing manis dan sembilan anak.

Katanya, tertuduh sentiasa memberikan kerjasama sepanjang siasatan kes, malah hadir menyerah diri ke pejabat SPRM semalam.

Elesabet membenarkan tertuduh dilepaskan dengan jaminan RM7,000 dengan seorang penjamin berserta syarat dipohon pendakwaan.

Kes ditetapkan untuk sebutan bagi serahan dokumen pada 2 November depan. – Harian Metro

Author

Media Variasi

View all posts

View all posts


Dua produk kosmetik mengandungi racun berjadual – KKM

PUTRAJAYA: Dua produk kosmetik ‘Beaute Treatment Cream’ dan ‘Beaute Nite Cream’ telah dibatalkan notifikasi oleh Pengarah Kanan Perkhidmatan Farmasi, Kementerian Kesihatan (KKM) kerana dikesan mengandungi racun berjadual dan tidak lagi dibenarkan untuk dijual di Malaysia.

Ketua Pengarah Kesihatan, Datuk Dr Muhammad Radzi Abu Hassan berkata, produk Beaute Treatment Cream dikesan mengandungi racun berjadual jenis hidrokuinon, tretinoin dan betamethasone 17-valerate, manakala Beaute Nite Cream dikesan mengandungi racun berjadual jenis merkuri dan betamethasone 17-valerate.

Dr Muhammad Radzi berkata, produk yang mengandungi hidrokuinon, tretinoin dan betamethasone 17- valerate adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

“Penggunaan produk yang mengandungi bahan tersebut tanpa pengawasan ahli profesional kesihatan boleh menyebabkan kesan sampingan yang tidak diingini,” katanya dalam satu kenyataan hari ini.

Beliau berkata, merkuri dilarang di dalam produk kosmetik kerana boleh memudaratkan kesihatan.

“Bahan itu boleh diserap masuk ke dalam badan dan menyebabkan kerosakan pada buah pinggang serta sistem saraf. Ia juga boleh mengganggu perkembangan otak kanak-kanak yang masih kecil atau bayi dalam kandungan. Merkuri juga boleh menyebabkan ruam, iritasi dan perubahan lain pada kulit,” katanya.

Beliau berkata hidrokuinon boleh menyebabkan kemerahan pada kulit yang disapu, ketidakselesaan, perubahan warna kulit tidak diingini, kulit menjadi hipersensitif, menghalang proses pigmentasi (depigmentasi) yang mengurangkan perlindungan kulit daripada pancaran sinar UV berbahaya dan meningkatkan risiko kanser kulit.

Katanya tretinoin pula boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari, manakala betamethasone 17-valerate menyebabkan kulit muka menjadi nipis dan mudah iritasi, berjerawat, perubahan pada pigmentasi dan meningkatkan risiko diserap ke dalam sistem peredaran darah yang memudaratkan.

Dr Muhammad Radzi berkata, penjual dan pengedar produk kosmetik itu perlu menghentikan aktiviti tersebut dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

“Orang awam yang menggunakan produk kosmetik itu dinasihatkan segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers,” katanya.

Menurutnya status notifikasi sesuatu produk kosmetik boleh disemak dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun Google Play Store.

Author

Taufik Asmady Abdul Aziz

View all posts

View all posts


Kes buli pelatih: Semuanya bergantung kepada hasil siasatan – TUDM

IPOH: Tentera Udara Diraja Malaysia (TUDM) memaklumkan individu yang didakwa terbabit dengan kes memukul lima pelatih di Pangkalan Udara Kuantan akan dipanggil semula untuk disoal siasat pihak polis.

Panglima Tentera Udara, Jeneral Tan Sri Mohd Asghar Khan Goriman Khan berkata, siasatan kes buli itu kini di peringkat akhir.

“Jadi kita tunggu siasatan daripada polis dan tindakan akan diambil dalam masa terdekat,” katanya ketika ditemui pemberita selepas menyempurnakan Perbarisan Tamat Latihan Perajurit Muda (PjM) Udara Siri 66/2023 di Akademi Tentera Udara (ATU) di sini hari ini.

Beliau menegaskan Angkatan Tentera Malaysia (ATM) secara am dan TUDM khususnya tidak berkompromi dengan kes buli melibatkan anggota dan pegawainya.

“Berdasarkan peraturan sedia ada dan undang-undang ATM, sesiapa yang melakukan pembulian akan diambil tindakan tegas termasuk pemberhentian tetapi semuanya bergantung kepada hasil siasatan yang dilaksanakan.

“Kita perlu melaksanakan siasatan terperinci sebelum apa-apa tindakan diambil,” katanya sambil menambah semua mereka yang disyaki terlibat dalam kes itu telah ditempatkan kembali di unit masing-masing.

Pada 9 Mei lalu, Ketua Polis Pahang Datuk Seri Ramli Mohamed Yoosuf dilaporkan berkata, pihaknya merekodkan lebih 10 keterangan dalam siasatan berhubung kes itu termasuk lima pelatih yang mendakwa menjadi mangsa, selain enam pelatih yang didakwa melakukan perbuatan tersebut.

Sebelum ini, Ramli mengesahkan pihaknya menerima laporan empat lagi pelatih mendakwa turut menjadi mangsa buli di pangkalan udara itu selepas seorang bapa membuat laporan polis mendakwa anaknya dibuli di situ.

Media melaporkan lima pelatih kursus TUDM dipukul anggota senior ketika menjalani latihan di Pangkalan Udara Kuantan dan kejadian terbongkar selepas keluarga seorang daripada mangsa tampil membuat laporan polis sebelum ditularkan di Twitter. – Harian Metro

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Gempa Bumi: TUDM siap sedia hantar bantuan kemanusiaan ke Syria Sabtu ini

KUALA LUMPUR: Dua pesawat A400M Tentera Udara Diraja Malaysia (TUDM) telah diarah bersiap sedia untuk berlepas ke Lapangan Terbang Antarabangsa Damsyik bagi menghantar bantuan kemanusiaan pada Sabtu (18 Februari).

Kementerian Luar Negeri dalam satu kenyataan memaklumkan, Pasukan Peninjau Khas disertai 20 wakil dari pelbagai agensi kerajaan dan badan bukan kerajaan (NGO) berlepas ke Syria semalam (14 Februari) untuk membina jaringan komunikasi dengan pihak berkuasa tempatan termasuk mengenal pasti laluan selamat untuk misi penghantaran bantuan dari Malaysia.

Orang ramai yang ingin menyumbang barangan keperluan boleh berbuat demikian dengan menghantar ke pusat pengumpulan di bawah seliaan NADMA dan Persatuan Bulan Sabit Merah Malaysia (PBSM) di alamat berikut:

(NADMA) Markas SMART, NADMA Malaysia, Jalan Pulau Meranti, 47120 Puchong, Selangor

(MCRS) Lot PT54, Lengkok Belfield, off Jalan Wisma Putra, Kg Attap, 50460 Kuala Lumpur

Kementerian juga mengalu-alukan orang ramai, kumpulan korporat dan perniagaan serta badan bukan kerajaan (NGO) untuk menyalurkan sumbangan melalui Tabung Bencana Kementerian Luar Negeri (TBKLN).

Sumbangan boleh dibuat melalui:

Nama Akaun: Tabung Bencana Kementerian Luar Negeri

Nama Bank: Affin Islamic Bank Berhad, Cawangan Putrajaya

Nombor Akaun: 1054 9000 0599

Bagi tujuan rekod dan pengeluaran resit, sila nyatakan butiran sumbangan anda melalui pautan https://tinyurl.com/yck9tnen. Sebarang pertanyaan boleh dimajukan kepada pihak Sekretariat TBKLN (tbkln@kln.gov.my). Sumbangan yang dibuat adalah layak untuk mendapatkan pengecualian cukai pendapatan di bawah Subseksyen 44(6) Akta Cukai Pendapatan (ACP) 1967.

Pada 6 Februari lepas, gempa bumi berukuran 7.8 pada skala Richter telah melanda kawasan selatan Turkiye serta Syria, dan setakat 13 Februari, dilaporkan bilangan kematian mencecah 31,644 orang, dengan 106,428 lagi cedera, manakala di Syria pula, 5,329 orang maut dan 14,500 orang cedera.

Setakat semalam, pasukan mencari dan menyelamat (SAR) Malaysia telah mengeluarkan 47 mayat dari bawah runtuhan dan menyelamatkan lima sekeluarga. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts